url: =GC 6: John Huss leh Jerome - Zomi Adventist Innkuan\nJohn Huss Kihalna\nHuss leh Jerome\nKUM za lom 9na lai pek a kipan lungdamna thu in Bohemia ah bulkip nakha khin zo hi. Amau pau in Laisiangtho na tei khia khin uh ahih manin, mipi in amau pau tawh biakna te na bawl thei khin zo hi.\nAhih hangin pope vangliatna hong khan ciangin Pasian thu pen mang dek tak hi. Pope Gregory a 7-na pa in a kisathei kumpite niamkhiat in mite sila bangin khawi a, , “Na khempeuh a neipa in Amah ki biakna ah theih loh kam tawh biak ding a deih hi. Tua bang ngeina a zui lote lak ah siatna leh lampialna tam pi piang hi” ci in Bohemia pau pen biakpiakna a zat khaam cipna thupiak (bull) khat a hawm khia hi.– Wylie, p. 3, ch. 1. Tua bangin Rome in Pasian thu khuavak nil khia in khuamial sung ah mite a kalhnelh hi. Ahih hangin pawlpi ading vantung in nasepna dang khat vaihawm sak a, Waldenses te leh Albigenses te tampi amau inn omna France leh Italy panin bawlsiatna tawh ki hawl khia ahih manin, Bohemia a hong tung uh hi. A kilang tangin a hilh ngam loh uh hangin simtham in na a sem ve ve uh hi. Tua bangin upna maan pen kum za khawk khat pan a dang kum za khawk khat ah aki zom in ki kem to to hi. Huss hong khan’ ma-in Bohemia ah pawlpi lampialna leh mite tatsiatna te tangtakin a kawk khia ngam mi na om zo hi. Amaute nasepna in mipi’ lungsim khanglo sak mah mah ahih manin, Pawlpi sung ki ukna ah makaite patauhna hong tho khia a, Gospel nungzuite a ki langtang in bawl siatna hong om pah zel hi. Biakna pia dingin gamlak mual lak ah ki hawl khia a, galkapte in nungzuih in sabet-in beng uh a, mi tampi a ki that hi. Hun khat khit ciangin thupiakna (98)khat hong bawl uh a, Rome biakna pana ki khenkhia peuh mah ki haal ding hi ci uh hi. Khristiante in a nuntakna uh a taan ngam zel uh ciangin zo kisa mah mah uh hi. “Singlamteh-a ki khai Honpa upna bek tawh Hotkhiatna ki ngah thei hi” a ci mikhat a thah lai-un, a sih kuan akam pauna ah, “Thumaan dote’ hong bawlsiatna in eite hong zawh mah mah hangin a tawntung hi lo ding hi. Mipi lak pana namsau leh thuneihna suanglo in Hang bei leh hang hong ding zel dinga kuamah in amah lang nial zo lo ding uh hi,” ci hi. –Wylie, b. 3, ch. 1. Luther hun ding lah a sau vei lai hangin Rome langdo in teci pan’na tawh minam bup tok suah ding mi khat hong ding khia hi. Tua pa in John Huss ahi hi.\nJohn Huss pen minam lian a hi kei hi. A pa in sih sanh baih ahih manin mi tagah khat ahi hi. A nu pen mi dik khat hi a, Pasian kihtat na leh pilna in neihsa khempeuh laka a manpha pen hi cih pom ahih manin, a tapa’pil nadingin a hanciam sak pen hi. Huss in gam sung khuate ah sang kah phot in, tua panin Prague University ah huhna kipiate tawh sangkah dingin a kisaang hi. Prague lam zuan-a hong pai lai-in a zawng meigong a nu in zui a, a tapa a piak ding leitung nate nei lo ahih manin khuapi hong naih uh ciangin tagah tangvalnopa tawh khuk din’-in Vantunga a Pa uh kiang ah thupha a nget sak hi. A nu in tua a thu ngetna bang zah takin Pasian in saan sak cih thei kik pah khol lo hi.\nUniversity hong tun’ ciangin a hanciamna leh khantohna te hangin gamtat kawk baang lo thamlo in leitung bup in a pah tawi tham cing-in hong ki lang khia pah hi. Jubilee khat ah a khol sun sun a sum neih teng mawh pulaakna-in pia a, a Zehbawlna te uh ah a zui hi. Amah pen Rome pawlpi mi kuhkal mah mah khat hi a, khaa lam thupha ngah nadingin tua bangin nakpi-a a zong pha mah mah khat a hi hi. College a zawh phet siampi suak a, za khang han han-in kumpi zum ah hong ki hel pah hi. Professor hong suaka, tua zawh ciangin ama pil-sinna saang mah ah Rector (Sia pi) a hong suak hi. Huhna hang bek a sangkah naupang khat lel pen tomno sung (99) in agam bup aang taan na leh Europe gam buppi ah mi kidawk khat hong suak hi.\nAhih hangin Huss in mun tuam khat ah Puahphatna nasep a ki pan hi. Siampi nasep a sep khit kum tampi ciangin Bethlehem biak inn ah thu hilh sia dingin a ki teel hi. Tua pawlpi a phuan khia pa in amau pau-a Laisiangtho hilhna pen thupi a sa hi. Tua dan pen Rome te in a lang do uh hangin Bohemia-a a nasepna a din-khawl pah hi sam lo hi. Laisiangtho theihna neu lua in mi teng siatna nasia pen dong tung suk hi. Huss in tua siatna te siit lo het-in gen a, Pasian kammal om bang zui-in thuman guipi in sianthona hong puak kik theih nadingin a ngen hi.\nZiinglam cianga Huss lawm ong suak Prague khua mi Jerome in zong England pan-a hong ciah ciangin Wycliffe lai gelhte a hong pua hi. Tua laitak in Wycliffe’ thuhilh nate apom England kumpinu pen Bohemia kumpinu hong suah ciangin ama huzap na tawh Puahphapa nasepna te zong a gam sung teng ah ki theh zaak-in taang zai tuam mah mah hi. Tua laite Huss in lawp takin a na sim hi. Tua laigelhpa Khristian hoih mah mah khat hi ci in pom-in a puahphatna nasep zong hoih sak pih mah mah hi. Huss in a theih loh kal-in Rome pan gamlapi a pial khia khin a hi gige hi.\nTua laitakin England gam panin laisiam mi nih in tua thu khuavak gam danga puak ding tang hial mah-in Prague khua hong tung uh hi. Pope tungnun’ penna in a ki langtang-in hong nawk pah ahih manin zawh thawh thu-in tua te gel a ki daai sak hangin amau ngimna bei sak mawk lo ve ve in, thuhilh sia hi napi limsuaih na seem in, lampi dang tawh na sep a ki pan pha uh hi. Mipi muh dingin milim nih suai uh a, “kiniam khiat takin la-no tung tuangin,” Khris Jerusalem alut lai tak, khe-a pai khual zin gim, puansia Silhsa-in a nungzuite (100) a zuih na(Matt. 21:5), leh pope in a zaliatna lahna in a puantual hoihpi leh lukhupi cial thum khu-a a ki zem, sakol tung ah tuangin amai ah peengkul tumte makai sak-in a nung ah Cardinal te leh phungzi lian te ki zem ziah zuah sa-in a zuihna lim a suai uh hi.\nHih pen mi khempeuh tunga thuhilhna sermon hoihpi a suak hi. Mipi te a lom lom-in tua milimte en dingin hong pai uh a, ki sung mai mai uh hi. Tua lim a muh uh ciangin a deihna bulpi a tel thei lo kuamah om lo uh hi. Khrist’ ki niam khiatna, lungneemna leh pope kiliat sakna le a nungzuite kisaktheihna te khai kaak loin om theinawn lo uh hi. Prague khua sung teng sa kheu kho zo ahih manin lengla nihte in amau suahtak nadingin aki heep khiat ding uh hong kul ta hi. Ahih hangi amau hong hilh thu pen kuamah in mangngilh thei nawn lo uh hi. Tua mi im in Huss lungsim lawng lua ahih manin, Laisiangtho leh Wycliffe’ lai te sim hong hanciam pha saan lai hi. Amah in a ngimkholh nai lohpi in Wycliffe nasep, puahphatna, a saang hong hi gige a, papacy omzia hon tel muh zaw lai-in pawlpi sung zaliatna din munte’ nin baan’ na leh kisaktheihna te uh nakpi-in hong gen sia ta hi.\nBohemia University pana buaina hangin Germany sangnaupang te a za lom-in hong ciah uh ahih manin, khuavak hong taang khia pen Bohemia panin Germany gam hong tung hi. Tua te tampi in Huss kiang panin Laisiangtho thu hong thei uh a, a pianna gam leitang tung ah Lungdamna thu hong theh khia uh hi.\nPrague-a thupiang teng Rome ah ki puak a, a sawt loin Huss pen pope mai a ki laak dingin sapna hong tung hi. Tua sapna mang leh pel loin sihna thuak ding a hi pah hi. Bohemia kumpipa leh kumpinu-a kipan University leh Ukpite leh kumpi uliante khempeuh in Huss, pen Prague ah om-in ama, taangin mi khat Rome ah va pai dingin pope kiang ah a ngen uh hi. Tua ngetna pope in a piak sang sik-in Huss thu sit a mawhmat ding leh Prague khuapi bup zong et-cik a koih dingin thu a pia zawsop hi.\nTua hun lai-in hi bang thupiakna a kipiak nak leh a ki patau mah mah ta hi. Bang hang hiam cih leh, pope pen leitung thu ahi-a khaa lam thu ah ahi zongin Pasian mah banga vantung kongvang tawhtang (101) a keem, leh vangliatna nei thukhen pa hi ci-in a ki um a hi hi. Et cik-a a ki om ciangin vantung kongvang pua lam-a a ki nawl khiin bang in ki tuat ahih manin, pope lungdam sak kik in tua a ki nawl khiinna pan a ki laak kik mateng, misite in vantung nopsakna a taan dingin um uh hi. Tua lip khap huai bawl siatna hangin biakna vai nasep na khempeuh khawl pah hiau hi. Biak inn te ki kalh cip hi. Mo kiteeng te bang ahuang sung bek biakinn pua lam ah ki bawl ta hi. Misite bang a kipia han khawk leitang te ah ki vui loin gam lak mun awngkhat peuh leh lolai khawng peuh ah thuphapiak phuisamna om loin ki vui mai ta hi. Tua bangte hang mah-in Rome te in mite sung lam upna na ngawn a uk cip thei uh a suak hi.\nPrague khua buppi a buai hi. Mi tampi in tua a thuak uh ngil ngawtna te hangin Huss mawh sak uh a, Rome te hehna amah’n thuak lel hen, ci uh hi. Tua khuasia kipei a daih nadingin Puahphapa in ama pian’na khua neu ah tawm vei sung a ki heem khia hi. Prague khua a nusiat ding cianga a lawmte a lai khakna ah: “Note lak pan ka pai khiat pen Jesu Khrist ettehna, Ama thukhamte zuihna hi a, lungsim kisia in a tawntung mawh sakna adingin kipiak khak loh nading leh mi hoih khat in bawlsiatna a thuak loh nading ka deihna bek hi. Kong nusiatna a thu khat ah zong siampi ninte in Pasian thumaan note laka a ki hilh ding a khaam cip suak loh nading zong ka cihna hi. Pasian thumaan nial nading in hong nusia ka hi kei hi, a kul leh Pasian huhna tawh sih ding zong ka thuak ngam hi” ci hi.—Bonnechose, “ The Reformers Before Reforma-tion”, Vol. 1. P. 87. Ed. 1844. Huss a nasep a khawl tuan loin a kiim apaam a gam sung khuate ah khualzin, mihonpi te thu a hilh kawi kawi\nhi. Pope in Gospel thu a dal cipna sangin a taang zai sak zaw hi. “Kote in thutak langdo in bangmah ka hih thei kei uh hi; thuman lam bek ah ka pang uh hi” – (2 Kor. 13:8.ZIV).\n“Tua laitak in, nasepna pen Huss adingin agentheih huai mah mah dinmun tung a hi (102) hi. Pawlpi in ama thuneihna husaa van-gingpi tawh hum cip ding a hanciam hangin Huss adingin Rome pawlpi pen Khrist’mothak bang, leh pope zong Pasian’ taang mah-a ding pa mah in a pom lai hi. Huss langpan pi pen in Rome pawlpi in thuneih suangin zawh thawh thu tawh a gamtat pen bek hi a, a thukhun guipi langdo ahi kei hi. Tua hang mah-in a theihna leh a upna a saan’ thu leh a upna in maan a sak ki bang thei lo hi. Tua thuneihna in ama lam et bangin a hiding bang maan takin sem hi leh a nial tei tei nading bang om ding hiam? A thu uh manna in, ama muh dan ah, mawh bawlna hi zel napi , bang hangin a khialngei lo akici pawlpi in tua bangin sawl mawk hiam? cih thu ki lehbulh te gel tel hak a sa hi. Tua bangin hun khat khit hun khat a lunggim suk suk hi. Amah in, Honpa hun lai-a siam pite pen migilo te suak a, amau thuneihna te a leh zat lai te uh bang mah in hong piang kik hi cih ciang a lungsim ah bulh thei hi. Tua man-in Laisiangtho hong sawlna bang bang mite hilh-in, tua bang zui-in, amau sung lam upna in a khentatna ciang amau te ki ukna suak ding hi, cih ciang hong tel ta hi. A dang khat in gen le’ng, Siampite tawn in Pawlpi in thu khung hilo in, Pasian in Laisangtho tawh thu gen hi zaw cih hi leh ki khial thei lo zaw ding hi cihna hong hi ta mai hi.” –Wylie, b. 3, ch.2.\nTawm vei khit ciangin Prague ah buaina hong daai kik hi. Huss zong hong ciah kik in Bethlehem biak inn ah Pasian thu hangsan takin hong hilh kik hi. A galte vangliatna nasia lai mah mah a hih hangin kumpinu leh Ukpite tampi leh mipi te ama lawmte vi-ve ahi uh hi. Ama thuhilh thumaan na leh sianthona thute in Rome pawlpite’ upna niam kiat dan leh duh-hop a mite a kheem bawlnate uh, khaikaak in kilang sak ahih manin, mi tampi in zah taak in ama lam a pang zaw uh hi. Kua mah in hang tak in panpih ngamlo-a a tang din lai tak in, England a om lai-a Wycliffe thu hilhte a na um Jerome kici mi khat in tua nasep huh ding in hong ding khia hi. Tua a kipan-in a nih un ki kop in sihna (103)na ngawn in a khen zawh loh zah in ong kikop uh hi. A pianpih pilna siamna, a thu gen siamna te baan ah a theihna te hangin Jerome in mipi thu zawh mah mah ahih manin, mite in aang vaan in deih sak mah mah hi. John Huss zong tua bang seem mah a hi hi. Nunneem in lungsim kip mi ahih manin in tua in Jerome lung kip sak mah mah a, ki niamkhiatna tawh Huss sawlna man’ tham sa mah mah hi. Tua tegel ki kop-in na hong sep man-un puahphatna nasep hong tangzai sem sem hi.\nRome te khialhna tampi a pulak theih nadingun Pasian in hih a teel khiat mite lungsim ah khuavak a lut sak hi. Ahih hangin leitunga kipia ding khuavak om khempeuh mu kimpah nai lo uh hi. A naseem hih mite tung tawn-in Pasian in Rome khuamial sung panin mite kaai khia a, amai uh a dal thu tam mah mah ahih manin amaute taak zawh ding zah tawh kituak-in kalsuan pih to to hi. Amaute in khuavak om khempeuh tha khat thu in ngah kim pah zo lo ding uh hi. Khuamial sunga sauveipi a om khin sa mite suun kim nitaang bang khuavak pia khin pah leh thuak zo lo ding uh a, lam pial pih zaw ding uh hi. Tua manin Pasian in makaite tung ah tawm tawm in lah beh zel ciangin, mite in saang thei zaw uh hi. Kum za lom lom-in na seem muan huai dangte in a nung uh hong zui ding uh a, puahphatna behlapin mite hong kal suan to to ding uh a hi hi.\nPawlpi ki khenkhapna ong ki zom to to hi. Pope 3 tak a lian zaw ding hong kituh uh a, amau ki elna hangin Khristiangam buai sak in a gam lum hi. Pawlpi pua-a ki paih khiatna bek hi nawn loin galhiam ong zang ta uh hi. Galhiam tawm in, galkap tampi ngah ding hong hanciam tek uh hi. Tua pen dangka tampi neih kul ahih manin sum ngah nading letsongte, pan mun te leh pawlpi thupha piakna te dangka tawh kizuak ta hi. Siampite in amau sanga a lianzaw te et-teh in a vangliatna a kip theih nadingin a lang lam te a do nading in sum a zong uh hi. Nisial-in tua kih huai na te akhan sem sem ciangin, nidangin pawlpi a zahtaakna tawh a thuak ken kon hangin tu-in Huss in tua teng hang san tak in lang pan’in agensiatna hong ki pan ta hi. Khristian bup buaisak a, a palau sak pen Rome makaite hi cih mipi in zong mu in hang tak in angawh ta uh hi.\nPrague khuapi pen sisaan luanga kidona mun ah atung ta tawh hong kibang hi. (104) Khang Masa-a te mah bangin Pasian nasempa kimawh sak ta a, “Nang, Israel mite a lungkhamsakpa, nang” mah kici kik leu leu ta hi. 1 Kumpite 18:17. Khuapi pen etcik-in a ki koih leu leu ciangin, Huss zong a khua lam ah hong ciah kik hi. A it Bethlehem biak inn a teci pan’nate hong bei leu leu hi. Thumaan leina-in ama nuntakna a piak khiat ma-in Khristian khempeuh adingin a taang zai zaw-in thu a gen leu leu hi.\nEurope gam buppi a mai mial sak thusia teng aven theih nadingin Constance khua ah kikhop pi khat ki sam hi. Tua ki khoppi pen kidem 3 te laka John 23 na pa in kumpi Sigismund’ deih zui-a a sap ahi hi. Council ngimna zong siampite leh pawlpi mite na ngawn in gi na a sak het loh uh pope John’ 23 na pa deihna bangin pailo-in, pawlpi sung kikhen-khapna teng lemtuah nading leh upnapialte bei sak ding ahi hi. Bang hang hiam cih leh Amah in Sigismund thu nial ngam lo hi.\nTua lai ah pope kidem tegel leh thu thak phuang khia John Huss zong hong ki hel ding uh a hi hi. A masa te gel in amau mimal galmuan’ nading ngaihsun-in a amau tangin midang palai a sawl uh hi. Kumpipa in amah za kia sak nuam ahih khak ding dah pi pi in, ki khoppi sampa bang pian-in Pope John hong pai hi. A thuneihna ading siatna khat peuh a suak zaw kha ding hiam?, ahih kei leh, kithat in a vangliatna a taan kha zaw ding hiam cih khalau-sa in a hong tung hi. Constance khuapi hong lut ciangin a nasia mah mah-in hong ki thawi-a, sia za lian pen pen te leh zum thukhen mang lian te tawh a hong ton hi. Khuapi sunga miliante, biakna nasemte, leh khua mite in amah dawn dingin hong pu suak uh hi. Canopy kici kham tawh kizuut puan buk tawh kiliah sa-in hong pai a, tua buk khuamte aning li panin Mangpite in dom sak lai uh hi. Amai ah nek khawm pawi anlum ki pua-in Cardinal te leh Ukpite in a ukpi-puan tawh ki zeem ziah zuah sa-in a zui uh hi.\nTua laitakin kihaalna khuam phung zuan mah-in ki tuat ahih manin a lawmte a nusiat ding lai-a ki mu kik nawn kei kha le’ng cih lim mah-alawmte mangpha paihsa a hong kuankhia (105)khualzin mi dang khat zong Constance a hong pai hi. A hangin Bohemia kumpipa kiang panin amah a vil mi khat leh kumpi Sigismund kiang pan lam dung tenga a keem ding galvil khat a ngah tei hangin Constance va tung leh zong si thei kha mai ding cih lungsim sehsa-in a nei kin ken a hi hi.\nPrague khua-a a lawmte teng a laikhakna ah: “Sanggamte aw,…Keimah in kumpipa kepna tawh ka pai ta hi. Ka leitung si-le-sa galte tawh ka ki talsik ta ding hi…..Ka Honpa Topa Pasian in pha a sak na bang hi lel dingin ka muang hi. Amah in nakpi-a na thu ngetna uh hong dawngin thuman akip nadingin A thukhualna leh A ciimna ka kam sung ah hong guang ding ka um hi. Amaute ka dal zawh nading A Kha Siangtho hong kop pih sak-in Ama thumaan ah kei hong hat sak dinga, ka maitang hangin mawhzolna, thong inn cihte kihta loin, a kul leh sih sia zong hong thuak ngam sak ding hi. Jesu Khrist in Ama itte adingin thuakkhin-a, eite zuih dingin khe khap a na koih zo hi. Eite in zong hotna i ngah theih nadingin Ama bawlsa te i hi lel hi. Amah i Topa hi a, eite in Ama nasem i hi bek hi. Amah leitung bup’ Topa hi a, eite I hih leh a muat thei nate i hi lel napi Amah in na thuak ve ve lai hi! Tua ahih leh, bang hangin eite in thuak lo ding i hi hiam? Tham loin, thuakna in eite siansuahna hi zaw hi. Tua ahih ciangin ka itte aw, kei sihna in Ama minthan nading ahih leh man langa ka sih nadingin thu na nget sak zaw unla,. tua thuakna ka thuak zawh nadingin a hong huh nading thu na ngen un. Ahih hangin note kianga kong tun’ kik ding hoih a sak zawk leh lah kawk baang lo-a kong tun’ kik nadingin Pasian kiang ah thu na nget sak un. Ka u ka nau te’ ading etteh hoih ka nusiat ngam nadingin Lungdamna thumaan malno khat zong ka meel hem sak loh ding kisam ka sa hi. Prague khua sung ah ka maitang na mu nawn kei kha ding uh hi ci-in ka um zaw hi. Ahi zongin vangliatna khempueh anei Pasian in note kianga kong ciah kik ding a deih zawk khak zen zen leh lah i lungsim sung ah Ama thukham kiplet zaw-in it zaw lai-in ma nawt ni,” ci hi. – Bonnechoe, Vol. pp. 147, 148.\nA nungzui hong suak Siampi khat a laikhakna ah, Huss in amah mah ki mawhsak-in a khialhna te gen a, hun beisa-a “a zaliatna puan silh nuam sa-a ki veek vai nasepte tawh a hun te a mawk bei sakna te uh a gen hi. A pu laakna khat, “Pasian minthan’na leh khaate hotkhiatna thu in na lungsim ah kip ta hen. Liatna leh thupi na te om kei hen. (106) Na khaa ading sang in na inn peuh zeem zaw kha loin vai khempeuh ah khaalam vaipi pen suak zaw ta hen. Mizawngte tung ah hoih in la, na neihsa te pawi bawl na lel peuh in bei sak kei in. Na nuntakna na puah kei a a khengval-a na om leh kei thuak bang sul zuihna te zong thuak kha dingin kong um hi….Ka upna na thei hi. Na neu tuung pana kong hilhna na za hi. Tua ahih ciangin tampi kong gelh ding zong kisam kasa kei hi. Ahih hangin kong vaikhak nopna khat ah, Topa migitna tawh hoih nong sak lohna leh ka gamtat a mawkna te nong zuih loh nadingin kong thuum hi,” ciin at khit ciangin, a lai-ip tung ah, “Lawm aw, Ka sih thu na zak ngeu ma teng hih lai ip na hong khia nai kei in” ci leu leu hi. – Ibid.\nA khualzinna teng ah ama theh khiat thute a na om kawi kawi Huss in mu a, a nasepna na kideih sak hi cih a mu hi. Mi honpi in nadawn tuah zai zai uh a, khuapi pawl khat ah thukhen Mangpite in kong-zing ah amah a zui uh hi.\nConstance a tun’ ciangin Huss pen suakta tak-in ki om sak hi. Kumpipa in zong a cing khat pia a, pope in zong hum ding mah-in a gen hi. Ahih hangin tua thuciam a sawt loin palsat uh a, pope leh cardinal\nte thu piak na tawh Puahphapa man in khuamial leisung thong ah a khum uh hi. Tua khit ciangin Rhine gun gal-a Ukpi inn sung khat ah thong kia min-in a keem uh hi. Tua ciam peel pope zong a sawt loin tua thong sung mah ah a lut hi. (Ibid. 247). Amah zong gamtat siatna, mi thahna, golh guk neekna, leh numei tawh mawhna tawh ki mawh mat a, “a mal-a lawh khiat ding na ngawn a zum huai mawhna te” neii ahih manin, Councilpite in ama lukhu suah khiat sak-in thong inn sung denna uh hi. Pope kidemteng zong a za khia suk in, pope thak vil vel khat a teel uh hi.\nKi phuahphat nading a Huss kawk khiat sangin a golzaw mawhna pope in bawl hi napi, pope a zakia sak councilte in Huss zong gawi a (107) sawm ve ve mawk uh hi. Huss thong a khiatna thu in Bohemia te heh sak ahih manin, Ukpi vanglian mah mah te in Councilte vai hawmna te nakpi-in a nial uh hi. A vil sak kumpipa in amah limtaka a kep ding kimlai a palsatna heh-in a a lang pan’ uh hi. Puahphapa gal te in lungsim khensat sa in nei uh a, Kumpipa kiang ah a khalau kholhna ding leh pawlpi adinga a thanop nadingin ngen uh hi. Sawt veipi sung “thu nial te leh a upna uh khawi khawm lo in, thunial dinga muan mawh ahih nak leh kumpite in a vil a koih hangin hinkhawi lo ding” ci-in nakpi in a hanciam uh hi. Tua a nialna bang uh picin’-in zo uh hi.—Lenfant, “ His-tory of the Council of Constance,” Vol. 1, p. 516.\nA thong khiatna mun uh kawt in khuamil khuk sung pen huihte uih mah mah a hih manin nat tun in a si dek dek hi.…A tawpna ah Huss pen Council mai ah hong pai pih uh hi. Sik khau ki khih liap luap sa in, hum dinga a muan, amah a zahtak, leh hum dingin kamciam a pia Kumpipa mai ah hong dingin, thu a ki sit sit sung sawt veipi mah thumaan adingin ding hi. Kikhawm mi thupite lai zang ah pawlpi leh gam ukte mai ah mulkim huai zah-in pawlpi sung uliante kih-huai gamtatnate siangtakin a gen khia sin sen hi. A tawpna ah a upna pan taw kik zaw ding maw sihna thuak zaw ding cih a ki teel sak ciangin, Sihna a teel zaw hi. Pasian thupha in amah huh hi. Ama thuak ding a ki khensat ma nipi kaltampi sung vantung pan in ama khaa lungmuan’na ki guan hi. A lawmte khat a lai khakna ah: “Hih lai pen thongkiatna pana khut kol kibulh lakpi mah a ka sihna ding thu kipiak khiat ni ding zong zing ciang hi ta ding um ka hih manin kong gelh a hi hi….Khrist hong huhna tawh nuntak kikna sunga galmuang taka i ki muh kik ni ciangin Pasian in kei tung ah bangzah-in migi-a, mawhzolna thusitna te lailak panin Amah in hong bang ci huh cih na mu ding hi,” ci hi.—\nBonnechose, Vol. 2, p 67.\nThumaan upna in tungnungin agualzawh ve ve ding zia te zong a thong kiatna khuamial kaw hawm sung panin amu khol hi. A mang in Prague-a a biak inn it Bethlehem a va pai hi. A kawm tunga a suaih Khrist lim te pope leh bishop te in (108) sukmit sak den in a mu hi. Tua in a lungsi sak mah mah hi. Ahih hangin a zing ciangin limsuai siam zaw tampi hong pusuak-in tua lim a hoih zaw, a kilang zaw leh a tam zaw in suai uh hi cih a mang in a mu leuleu hi. A suaih khit uh ciangin mipi in uum cih in lim suaite in, “Tu in pope te leh bishopte hong paii hen, phiat zo ngei nawn lo ding uh hi! a ci hi. Puahphapa in a mang a genna ah, “Khrist lim ki phiat khiazo ngei lo ding hi ci in ka gen ngam hi. A suk siat nop uh hangin kei sanga thu hilh siam zawte in mi khempeuh lungsim sungah suai in hong zeem den ding uh hi,” ci hi.—\nD’Aubgine, b 1, ch. 6.\nHuss pen Council mai ah a nu nung pen dingin hong ki puak ta hi. Tua ki khop thupi in mi tam mah mah hi. Tua ni-a thu piangte mu nuam-in Kumpipa leh a Upapite, kumpi behte, cardinalte, bishopte, phungzite, leh mihonpite dim zih-ziah uh hi. Sawt veipi sung biakna suahtak nading hanciamna hanga gawhna thuak masa pen dingpa en dingin Khristian gam mun tuam tuam panin zong hong pai ciat uh hi.\nA nu nung pen dingin Huss hong ki sam khia ta a, amah in kiciam ding nial-in, ciampeel a thu kheel kumpipa mit suan-in, “Hih Council mai a kong pai ding lai-in mipi leh hih laitaka om kumpipa kepna ngah-in hong ki suakta sak ding hong cihna muangin kong pai hi,” ci hi. – Bonnechose, Vol. 2, p. 84. Kikhopna-a mi khempeuh’ mittang Sigismund tung ah tu a, amah zong mai san gawp-in zah la in a om hi.\nThu khensatna mipi zak in kitangko khin a, bawl siat nading a cial cial-in ki pan ta hi. Siampi ngeina zui-in bishopte in a thongkia pa uh puantual silh sak uh a, tua ciangin amah in, “I Topa Jesu Khrist zong a ngil ngawt lai takun Pilat mai ah Herod in puantual paak silh sak hi” a ci hi. – Ibid. 86. A taw kik nading ngen lai uh a, Huss zong mipi lamah ki heii- (109)in, “Taw kik mawk leng bang ci maitang tawh vantung en ngam ding ka hi hiam? A siangtho Lungdamna thu ka hilh hih mipi te mai bang ci et ngam nawn ding ka hi hiam? A si dinga ki sehsa hih ka pumpi lel sangin amau’ hotkhiatna a ngah nading nakpi in manpha zaw ka sa hi”a ci hi. Bishopte in a puante suah khia-in, khat khit khat in amau zeh sian nading phuisamna hong sam tek uh hi. Tua khit ciangin, a mei dawi a taai keek ding bang a kisuai dawite lim leh ‘lampial Mangpipa’ cih min ki-at, lai tawh ki bawl pyramid bang dan phungzi lukhu khat a khu sak uh hi. Huss in, ‘To Jesu, kei-a adingin ling lukhu a khupa aw, Nang’ adingin hih maizumna lukhu ka khuk khak zen zen ka nuam mah mah hi,” a ci hi.\nTua bang tenga a sep khit uh ciangin, “siampite in, ‘Tu in na khaa dawi tungah ka aap uh hi’ ci uh hi. John Huss in, amit vantung lam ah sal to a, ‘Nangma khut sung ah ka khaa kong aap ta hi Topa J su aw, bang hang hiam cih leh Nangmah in kei nong tankhia zo hi’ a ci hi.” – – Wylie, b. 3, ch.7.\nTu-in amah pen leitung thu neite tung ah ap in, a ki haalna ding mun ah a pai pih ta uh hi. Constance khua sung mite aki pan, gal hiam tawi mi a za lom leh, phungzite, bishopte in amau puantualpite tawh a zui uh hi. Ki haalna khuam ah ki heen ta a, a mei kuang sak ding bek in a sap laitak hun in thah dingpa in a khialhna pulaak leh khah kik lai dingci-in khat vei hansuah lai uh hi. Huss in, “Khialhna na cih uh bang ci khialhna hi hiam? Ka pulaak ding khialhna ka neih lam ka thei kei hi! Ka teci dingin Pasian a om hi. Mite in kisiatna panin a suah taak theih nading un thu hilh in lai ka gelh hi. Tua ahih manin ka hilh thute leh ka gelh thute maan hi ci in teci ding in ka sisan tawh kip sak ding ka hih manin ka lung dam mah mah hi,” ci kik hi. – Ibid. A haalna mei hong kuang ta a, hong hul ciangin” “Jesus, David Tapa aw, Kei hong hehpih in” cih a aw a gin’ nawn loh dongin a sa hi.\nA galte na ngawn in ama haan’na a muh ciang-in thuak hak a sa mah mah uh hi. Huss leh tua zawh a sawt lo-a ki that Jerome sihna thu a kuhkal mah mah pope pawlte khat in a gen na ah, “A nih mah un a phawk theih liai lai teng uh a lungsim uh kheel loin a ngei mah-in kip den pai suak tuak uh hi. Amaute meikuanga haal dingin a pai uh ciangin mopawi (110) siim ding bangin lawp lel uh hi. Naa sa-in kap-in awng gawp cih bang om lo hi. Meikuang in hul a kipat ciangin la sa uh a, a meisa in zong a lasak uh khawl sak zo tuan lo hi” ci hi. (Wylie, b. 3. ch. 7).\nHuss pumpi a tum mangkhit ciangin a vut pen alei nangawn tawh luak khawm uh a, Rhine gun sung ah a bua uh hi. Tui in taai in tuipi sung a lut hi. Amah bawlsiate in a lungsim sung uh ah, ama hilhsa thumaan teng a ki zung bawh khin ta dingin tuat ta uh hi. A kaatna vut in tua ni-in tuipi sung ah a lutciang in ama khaici in a ki phawk kha nai lo gamte na ngawn ah thumaan teci adingin gah tampi a gah dinga leitung bup zel in kitheh ahih lam a phawk kha het kei uh hi. Tua Constance Council sunga ki pau khia kammalte pen hong pai ding khangte ah a tawntungin ki taangko kik kik ding ahi zaw hi. Huss bel om nawn lo mah hi. Ahih hangin ahilh thumaan ki sia ngei lo hi. Ama kipna leh upna te mipi adingin bawlsiatna leh sihna maitang ah thumaan adingin kip tak-a din’ nading ettehpi hong suak hi. Ama sihna leh beina in leitung bup ah Rome te gitlohna, muanhuai lohna ki thang sak a hi lel hi. Thumaan galte in a susia a a ki ngaihsut laitak un, amau theih loh in, thumaan nasepna a taangzai sak a suak leh bung uh hi.\nContance ah ki haalna khuam khat ki phut lai dinga, thumaan teci pang dang khatin sisan pia lai ding hi. Huss in Council-a a pai ding lai-a Jerome tawh a kivai khakna ah, haang ding, kip ding, ci-a a ki hanthot lai un, Huss a kithah nak leh thakhat in a huh pah dingin Jerome in akhaam hi. Huss thong sung ah ki khum hi ci-a a zak phet-in nungzui muan huaipa in a thuciam taangtun’ dingin a kiging pah lian hi. A vil om se loin a lawmte khat bek tawh Constance lam hong zuan pah hi. A phual a tun’ ciangin Huss hotkhiat nading piang thei nawnlo thamlo in, amah zong aki thah theih nadinga a ki pulak va suak zaw kha ding cih a phawk ciangin khuapi panin hong taai khia hi. Ahih hangin lampi ah kiman in, kol kibulh-in a ngeina bangin galkap hon khat in hong pai pih kik uh hi. Council mai-a hong kilah ciil-a a ki mawh sakna te a dawn kik ciangin ot khaai uh a, “Amah tawh haal khawm un, haal khawm un” a ci uh hi. (111)– Bonnechose, Vol. 1, p. 234. Amah pen thong kaw hawm sung den’na uh a, a thuak siat phot nadingin khih cip in an leh tui pia sam uh hi. Kha tampi sung tua thong sung ah a hong khum uh ciangin a mun gentheih huai lua ahih manin Jerome hong cina pha mah mah a, a galte in amaute khut sung pan sihna tawh peng khia kha ding hampha sa lua uh ahih manin a thuak nop zaw deuh dingin koih leh bung uh hi. Ahih hangin thong sung ah kum khat om lai ve ve hi.\nHuss sihna in pope pawlte lam et bangin bang mah phattuamna piang sak lo hi. Hoih taka kep ding a ciam peelna un mipi hehna suuk sak zaw ahih manin, council in a ngimna hong kheel uh a, Jerome pen haal loin, ahih theih leh zawh thawh in a taw kik nadingin bawl ding in aki thukim uh hi. Kikhoppi mai ah hong puak zel uh a, taw kik ding leh ki haalna khuam phung zuat ding teel sak zel zel uh hi. A ciil panin that pah uh hi leh thong kaw hawm sunga a thuak siatna teng sangin ama adingin thupha hi zaw mah mah ding hi. Ahi zongin tu in natna in tha zawm sak a, thong sung gentheihna leh a galte gawt bawlna hang leh Huss sihna hanga alung neu kawmkal ah, a lawmte tawh ki khen lai ahih man in tua in Jerome khauhna teng bei sak a, Council te vaihawmna a mang sak hi. Amah in Katolik upna zui dinga, Wycliffe leh Huss thu upna paai khia in, gensiat leh mawh sak na tawh a hilhsa uh thumaan siangtho niil khia dingin kiciam sak ta uh hi. – –\nBonnechose, Vol. 2,l p. 141.\nHi bang teng tawh Jerome in ama lung-sung upna daai sak-in tua kaw hawm thong sung pan suakta phot leh a ut hi. Ahih hangin tua kaw hawm gam daai sung panin ama sep khiatsa teng a tel muh zaw pha saan hi. Huss cihtakna leh haan’na teng a ngaihsut ciangin, Jerome in ciampeel a thumaan nial ahih lam amah le amah hong ki phawk hi. Pasian ahi Topa kiang ah Ama naseem dingin ki-ciamna pia khia zo a, Topa in ama adingin singlamteh ah sihna hong thuak khin zo cihte a ngaihsun hi. A taw kik ma-in, gentheihna a thuak hangin Pasian maipha in lung muang sak napi, tu-in a kha ading patauhna leh lung hih mawhna in a mah a gimsak hi. Amah pen Rome te in a muan’ tatak nadingin taw kik kul lai ding a lampialna tak tak ah a tun’ ciang bek-in muang pan ding uh ahihna zong a mu hi. Tawm vei sung gentheihna pan suaktak nading lel tawh a Topa nial lo ding, ci in a lungsim hong khensat zaw ta hi. (112) Council mai ah sawt loin hong ki paipih leu leu hi. A ki-aapna sa ciang bek tawh a thukhente lung kim zo lo uh hi. Sisan a lunggulhna uh Huss tungtang ah taat hiam pan zaw uh a, adang that nuam lai-in gam lum heet haat uh hi. Thumaan a om khempeuh apaih khiat khit ciang bekin Jerome in a nuntakna hu thei bek ding hi. Ahih hangin amah in upna nusia lo in, a ki hal-lumsa a sang gampa nung mah zui zaw ding in a khen tat ta hi.\nA taw kikna omsa teng nolh kik ahih manin, aki halma in a upna teng gentheih nading hunkhat angen hi. A thugente muibut luat ding launa-in thukhente in a upna kip let lai ding leh tawk kik ding thu bek a gen dingin a hah sawl uh hi. Jerome in zong hih gitlohna tawh thutang lo taka seem te nakpi-in seel gawp a, “ A kih huai khuk sung, a nop lo pen pen mun ahi ciak zia zua-a a uih lak thong sung ah ni 340 sung paulo in nong kalh nelh khin uh hi. Tua pan note mai-a ki laak dingin nong la khia uh a, ka galte thu gente bek awl mawh in kei gente nong ngai nuam kei uh hi….Mipil takpi na hih uh a leitung adingin khuavak na hih uh leh thumaan lang pang in mawhna na bawl khak ding uh ki dawm un. Kei lel bel a muat thei mihing thaneem khat ka hih man in ka nuntakna lel pen thupi hetlo in neu mah mah hi. A maan loin thukhen kei un kong cih ciangin kei ang sung adingin gen ka hi kei-a nomau a ing ka genna a hi hi,” ci hi. – Ibid.146, 147.\nAma ngetna a ki pia hi. A thukhente muh tang in Jerome khuk din’a, Pasian’ khaa in amah uk in a lung sim leh a kampau ah thumaan langdona nei kha lo dingin leh a Topa tawh kilawm lo ahih khak loh nadingin a ngen hi. Tua ni in ama tung ah nungzuipite tunga Pasian genkholh thu a tung a hi hi: “Keima hangin gam-ukte le kumpite mai-ah hong puak ding uh a, tuate tung le Zentel-te tungah ka teci na hi ding uh hi. Ahih hang in note hong mat uh ciangin bang ka gen ding hiam, bang ka ci gen ding hiam, cih lung hi mawh kei un na gen ding uh hong kihilh ding hi.” Matt. 10:18-22 (ZIV).\nA galte na ngawn in Jerome kammal te lamdang sa in a pah tawi uh hi Lai sim theilo, khua mu lo, pumpi genthei le lung sim kisia phial zah in kum khat buppi sung kaw hawm sung ah a khia uh hi hi. Ahih hangin ama thu gen te a nawngkaisak om het lo-a lai sim sim te gen zah in siangtho lai hi. Thu lang khente (113) mawh sakna hang a bawlsiatna thuak misiangtho tampi sihna teng zong athu ngaite tel dingin a dawk sak hi. A khang a khangin mite mai nawt nading thu gente pen ki neh thawh-in a ki bawl siat hang, khat vei ciangin tuate ki zahtaak kik mah mah ding ahihna a gen hi. Khrist mah mah zong mi buai sak ci in ki mawh sak a, a maan lo thusitna a ki thuak sak hi.\nHuss aki mawh puak nate ahi ding mah hi ci-in atawkik lai in agen hangin tu in ki sik kikna tawh Huss mawh nei lo mi siangtho kim lai ki that kha hiau mawk ahihna teci pangin gen khia kik ta hi. “A neu tuung pan in amah ka theih mi hi a, Huss pen mi hoih lua khat, thutang in siangtho a, mawh nei het lo hi napi ki mawh zon tei tei mawk a hi zaw hi….Kei zong sihna thuak lel dingin ka ki ging khol zo hi. Ka galte leh zuau phuak teci te in kei adinga a bawlkholh gawt bawlna te panin ka ton kik nuam kei hi. Amaute in kheem zawh loh ding a lian Pasian mai ah khat vei ciangin amau phuah tawm thute a pulaak kik uh kul na ding hi’ a ci hi. Bonnechose, Vol. 2, p. 151.\nThumaan a nial khak manin amah leh amah a kimawh sakna-in Jerome in: “Ka neulai-a kipan a ki khol to ka mawhna khempeuh sangin, sih le hin khentelna mun pan-in ka siapi leh ka lawm te ahi Wycliffe leh a kithat John Huss pen mawh sak huai mah hi kong cih khak ta zen pen in ka lungsim hong lawngin, naa ka sak pen pen mawhna ahi hi. Hi mah hi!. Ka lungsim tak tak hong genle’ng, ka lau man-a tua hun lai-a ka ton cip kik pen kih huai ka kisa mah mah hi. Sih ding ka lau manin amaute thu upna a maan kim lai ka mawhsak mah hi, kong ci khia khak ta zen pen poi ka sa bel hi. Tua ahih manin a vanglian Pasian in hong maisak nadingin ka thum hi.” a ci hi. A thukhente kawk a, gaw takin agen behna ah, “Wycliffe leh John Huss pen pawlpi upna a tok sia hi het lo Pasian naseem-a kinei te tung pana kheemna hong pusuakte dik sa lo-a hong kawk khia lel kim lai note in na mawh sak uh hi,- – a kawk khiatna te maan mah hi lo hiam? A ki dawk luatna te uh, a ki saktheihna te uh, phungzite leh thukhente kheltat luatna te, a hi mah hi mawk hi. Amaute in hi a sak, a kip sak uh thute a ki iim thei lo, a ki la kik zo lo, a ki mu gige hi a, kei zong amaute mah bangin hi ka sak pih hi” ci hi. (114) A thu gen lai kibawh tat sak hi. Thukhen siampipa heh lua in liing a, “A dang tel sit sit lai ding bang om mawk hiam? Hiah i mit mah mah-a i muh, a lungkhauh thunialpa hi lo ahi hiam? ci in a awng gawp hi.\nTua bangin a ngeh gawp uh hangin Jerome in hang tak in “Bang e! Sih ding a kihta ding hong sa zen na hi uh hiam? Kum khat tawntung sihna sangin a kih taak huai zaw mun khuamial kaw hawm kih huai sung ah ah nong hen cip khin uh hi. Turks te, Jews te, Lawki te sangin gilo zaw-in nong gawt bawl khin hi. Ka satak teng muat khin a, ka guh teng bek a hing lai hi. Ahih hangin ka thum nai kei hi. Thumaan tham cing natna hong tunga, lungsim nangawn sukha hi. Ahih hangin Khristian khat tunga hi bang gamtatna pen lam dang sa in zong ka gen khia thei vet keng!” a ci hi. – Ibid., Vol. 2, pp. 151-153.\nHehna khuasia hong kipei leu leu a, Jerome manlang takin thong ah a ki puak kik hi. A thu gente in ki khoppina sung a pawl khat te lungsim su kha lua ahih manin, Jerome nuntakna huut khiat ding dong hong ut zo phial uh hi. Pawlpi makaite in va veh uh a, Council’ cih bang bang mang lel dingin a kun uh hi. Rome langnialna pen nu sia peuh leh hamphatna lianpi kipia ding ci in a lak uh hi. Ahih hangin a Topa mah bangin leitung minthanna tawh a zol uh hangin Jerome in adinmun ngei mah ah kip takin ding ve ve hi.\n“Khial ka hih leh ka khialhna Laisiangtho sung panin hong lak un. Tua hi leh kong kiciam ding hi” a ci hi.\nAmah zolte khat in, “Laisiangtho pan na cih mawk, tua tawh thu khempeuh kikhen thei ding hiam? Pawlpi in a khiatna a hilcian mateng kua in tua teng thei khin zo ding a hi hiam?” a ci hi.\nJerome in dong kik a, “Mite bawltawm thu lelte in Lungdamna thu sangin up thamcing zaw ding a hi hiam? Paul in hansuahna lai a gelhna ah ‘Tua pipu thuciinte sangin Lasiangtho thuman zong khia un’ ci zaw hi,” ci in a thuk hi.\nTua ciangin agaal te khat in “Thunialpa! Hi tanvei nang kong deih sakman-a kong zol zol zen zen pen ki sik zaw mai ing. Dawi in nang hong taw holh ahihna kimu hi,” ci pong hel sam hi. – Wylie, b. 3, ch. 10.\nA sawt loin mawhsakna thu kikhen pah-a, Jerome zong Huss a kithahna mun mah ah ki pai pih hi. A lam pai kawm in la sa a, lungdamna leh khamuanna in a mai suah vak sak hi. Khrist bek mit suan ahih manin, ama adingin sihna lau huai teng a (115) a bei hi. A that dingpa in a haal nadinga kiciang sing haal dingin ama nung lam pan hong din toh ciangin, thah thuak dingpa in, “Hang takin hong kah to in la ka mai ah mei hong tawh in. Lau hi leng hih mun ah ka om kei ding hi,” ci in a awng khia hi.\nAma kammal nu nung pen pen meikuang sung panin ging khia in, “Vanglian Topa aw, kei hong khasiat in. Ka mawhna te hong mai sak in. Na thumaan te ka it den hi cih Na thei hi,” a ci hi. – Ibid. Vol. 2.P. 168. A aw ging aki zak zo nawn loh hangin a muk te thu ngenin a phun lai hi. Mei in kaang tum ta a, a vuu pen Huss’ vuu mah bangin a leitang tawh luak in, Rhine gun sung mah ah bua in apai uh hi.\nTua bangin Pasian khuavak atangsak mi muan huai te na ki that zel hi. Ahih hangin zingsang nisuak ding daltan nuam-in aki leh sawnkik theih loh mah bangin amau tangkona khuavak leh thuman adinga ahansan-nate uh ki mit sak zo lo hi. Huss kithahna in Bohemia khua sung ah hehna leh buaina meikuang sak hi. A gambup in phungzite’ et satna leh kumpipa thuciam pelhna hang hi ci-in a ngawh uh hi. Amah pen muanhuai taka thumaan hilhpa ahih man in, ama sih nading thu a khen council zong tual that hi ci in a mawk puak uh hi. Ama muh khiat thu upna thakte ni dang sangin tu in ki deih pha zaw kan ta hi. Pope thupiakna tawh Wycliffe laigelhte aki haal hangin a ki susia kha lo om sun te, a ki seelna phual panin hong ki la khia in, a ngah khiat theih bang bangun Laisiangtho tawh simkak uh ahih manin, mittampi in puahphatna upna lam hong zuan uh hi.\nHuss thatte in a nasepna gual zo mawk ahihna daai takin en lel bek lo in Pope leh kumpipa kop-in tua nasep nuai gawp uha, Sigismund galkapte in zong Bohemia khua a buak huan uh hi. Gaal hong pian lian leh a mit tawt ong kituah hangin ama khanga General minthang pen khat ahi Ziska a kici honkhiapa khat hong khang khia in, Bohemia te makaipi (116) ong suak hi. Thumaan nasepna ahih manin Pasian huh ding muan-na tawh, galkap thahat pente\nlangdo in, kuama zawh loh dingin mite kip takin ong ding uh hi. Kumpipa in galkap khawm thak zel in Bohemia a va sim kik kik zel hangin maizum takin na ki leh nawh kik zel hi. Huss pawlte in sih kihta loin na ding zel uh ahih manin, kuamah in nang zo lo uh hi. Galkido zawh sawt lua loin gal haang Ziska a si hi. Ahih hangin ama mun ah Procopius a hong ding hi. A zalaihpa zong amah zah mah-a gal haang leh vai hawm siam General hi a, mun khat khat te bang ah hoh Ziska sangin siam zaw lai hi.\nBohemia te gal haangpipa si ahih manin a lelhna sa teng uh thuk-kik nading hun pha hi ci in galte in alam en uh hi. Pope in, tu in Huss pawlte zo gawp ding ci in galkap hong phuan thak a, nasia takin Bohemia buak gawp ding in a vai hawm kik hangin, mai zum leh zahla a a lelhna gau uh hong hi leu leu hi. Europe gam bup papal huam khakna sung khempeuh pan in galkap hon dang hong kaikhawm kik zel uh a, mihing, dangka, leh thau vui thau tang a kaai khawm uh hi. Papal laan kiim ah mipi hong ki kaai khawm uh a, Huss pawlte sumai mang ding ci in a hong vai hawm uh hi. Zawh ngap lua kisa in galkap hon Bohemia ah hong lut uh hangin mipite kilomkhat in galkapte na nawh khia kik uh hi. A kikal uah gun no khat bek in a haldongin a lang-tuak pan galkap leh galkap a ki nawt uh hi. “Crusaders a kici pope galkapte in pawl cing zaw leh gamlapi pana galdo ding tang hial-a hong pai uh hi napi in gun gal kan phei ni ci loin a leh lam gal hangte gal et mawk lel uh hi.” (Wylie, b. 3, ch. 17). Tua laitakin tha khat-in a lip khap huai mah mah buaina khat in mipi tung ah a hong buak mawk hi. Ki do-a ki tha saanna meel zong om nai lopi khat in tua galkap honte ki khen kham in ki theh thaang uh a, muh theih loh vangliatna in nawh keek gawp hi leh a ki lawm hi. Huss pawlte in a gaalte tampi that uh a, a taai te nung a delh uh ciangin galvan tampi a ngah uh hi. Tua galdona hangin Bohemia te a zawnkhaal gen loh a hauh lawh zaw hi.\nTua zawh kum tawm khat khit ciangin pope thak khat hong dingga galkap hon dang khat tawh khe lam pai-in hong kuan uh hi. Tua te in a masa-a mah bangin Europe gam-a papal gam khempeuh pana ki kaai khawm mah a hi leu leu hi. Singlamteh pua crusade galkap dinga hong kipia peuh mah in a kihhuai pen mawhna a neih hangin siangtho sin sen-in ki mai sak hi ci-in, hih mai man’ nading sungah ki pia dingin nakpi in aki zol uh hi. (117) A site in vantung ah letsong ngah dinga, a hing te gal vai-a ki ngah vante ki pia dinga, pahtawina min pha zong ki pia ding, hi a ci uh hi. Tua bang in galkap tampi khawm leu leu uh a, gamgi khengin Bohemia a va lut leu leu uh hi. Huss pawlte in nung kin in galte ki delh sak sak phot uh a, gal zo hangh a cih zah phial ding uh dongin hong tawkin uh hi. A hih hangin a tawpna ah Procopius’ galkapte a na leh nan gawp ciangin Crusade galkapte in a khialhna uh mu pha saan uh a, tangthei nawnlo in a giah phual uh ah apiang bang bang thuaak dingin ngak-in a omta uh hi. Gal husaa-nasiapi za uh a, Huss pawlte in amuh ma nangawn un Crusade galkapte ciliing gawp uh a, kumpi te, galkap te, galkap honpi te in a gal hiam te uh paai in mun ci teng zuan in mai lam ciat uh ah a taai keek uh hi. Pope Sawltakpa in tua gal simna ah makaih a, a lau-a a ki khen thaang a galkap teng nangawn a kai khawm kik zo nawn kei hi. Ama hanciamna teng bing ta ahih manin, amah na ngawn a taai keek te lak ah a ki hel hi. A vekpi un a tai keek khit uh ciangin a vante uh a galzo te adingin ki nusia a, galvan tampi a ngah leu leu uh hi.\nTua bangin Europe gamte pana siam a sin sak uh, a haang pen leh gal siam penteng gal van hoih bel guan-in anihveina a kuan sak hangun a tha neem gam no khat a huu a keemte mai ah kuama do ma keei-in a taai mang zel uh hi. Tua pen Pasian vangliatna ki muhna a hi hi. A va sim gawp dinga kuante mihing sanga vanglian zaw khat in na phial zel mawk hi. San Tuipi sunga Pharoah galkap te a hen lum khin Topa, Gideon galkap 300 bek mai-a Midian galkap honte a nawk keek pa, a ki uangsak Assyria te zan khat thu-a a nen niampa in, a susia nuam galte tung ah a khut zang ahih man a hi zaw hi. “Cik mah-a tua bang launa om ngei lo, launa lianpi sungah amaute om uh hi. Bang hang hiam cih leh Pasian in migilote’ guhte thehthang ding hi; Pasian in amaute nial ahih manin, amaute maizum in kikoih ding hi.” Late 53:5.\nPapal makaite in gal bawl-a dona tawh zo thei kisa lo uh ahih manin, pawl bawlna lam tawh zawh ding a sawm leu leu uh hi. Rome te khut sung a lut sak nop man in ki lem in lungkim dong in biakna (118) zui thei ding ci in Bohemia te suahtakna a pia uh hi. Bohemia te in Rome tawh ki hotheihna dingin, Pawlpi in a ut bangin Laisiangtho sung thu a hilh theih nading; neek khawm bawlna ah mikhem peuh in leengtui leh anlum a ngah kim ciat nading uh; leh Pasian biakna-ah amau pau tek zat theih nading; Pasian naseemte pen leitung zumte leh thunei te tawh ki zom lo-in a tuam om nading; leh, thusia khat peuh a om ciangin pawlpi mite leh pawlpi sia seemte a kibanga leitung thukhente mai-a a ki saan’ nading cih thu 4 a ngen uh hi. Papal thunei-te in a tawpna ah Huss pawlte’ nget thu 4 teng “kong saang phot ding uh a, ahi zong in Council te in hoih a sakna bang uh hong tel gen kik ding uh hi, — cih nop na ah, pope leh kumpipa thu hi ding hi,” a ci uh hi. – Wylie, b. 3, ch. 8. Tua bangin kihona tawh hong lut uh a, Rome te in gal bawl-a kidona sangin kheem bawl-a thu sim zo thei zaw uh hi. Bang hang hiam cih leh, Huss pawlte’ ngetna teng nangawn kheemna tawh Laisiangtho khiatna heii-in amau deihna lam a kawk sak ngei uh bangin hei thei zaw lel ding cih a lem-en uh a hi hi.\nBohemia-a mite tampi in amau suahtakna pen a heek sia a ki suak zaw lel kei na diam ci in thu kim thei lo uh ahih manin, kinialna leh pawl khenna hong piang hi. Amau lak mah ah kidona leh sisan luan’na hong piang hi. Hih kidona ah Procopius si a, Bohemia te suahtakna a bei hi.\nHuss leh Jerome a heekpa Sigismund pen Bohemia kumpi hong suak hi. Bohemia te ngah ding hamphatna bulpi teng ngaihsut sak ding cih ama thuciamte awl mawh loin pope vaite hong picing sak hi. Tua bangin Rome a mai-et hangin bangmahpi picin zo lo in, kum 20 tawntung lungkham sin kham leh launa bek tawh anuntak na a dim hi. A galkapte si mang uh a, a neihsa te a gal sim simna-in a bei mang hi. Tu in tua banga a uk zawh kum khat khit ciangin amah si a, a kumpi gam pen tualgal kido ding bek-in a nusia hi. Ama nung zom-a hong khang kik mite adingin minsiat ciamtehna khat a nu siat a suak lel hi.\nBuaina, kidona, sisan luan’na te tawh hun saupi ki zom hi. Gam dangte in Bohemia hong sim uh a, a sung pana kilem lohna in a minam tha neem sak hi. Lungdamna thu ah muan huai taka ading Laite bawlsiatna thuaka sisan luang dingin a pia uh hi.\n(119) A masa-a a sanggam te uh mah bangin Rome tawh thukimna hong bawl khit uh ciangin a maan lohna te uh kimuh mawh bawl ta uh ahih manin, ni danga a upna bulpi uh a keem lai teng pen pawlpi tuam hong suah uh kulta-a, a min, “United Brethren” a kici uh hi. Tua nasepna hangin mi khempeuh in hong hamsiat lawh uh hi. Ahih hangin a upna kipna kilok nai lo hi. Gam lak kaw hawm sung khawng belh hong kul ta a, ahih hangin gam simtham sung ah Pasian thute sim khawm-in biakna te a pia khawm ve ve uh hi.\nThu puak siate a simtham in gam dang te ah ki puak ahih manin, “mun tuam tuam ah thumaan zui ki zelh kawikawi in tang om na thu a thei uh hi. Khuapi sungte ah zong hiah tawm, huah tawm cih bangin om ni nek kawi kawi uh hi. Amaute pen bawl siat ding bek in a ki ngim den ahi uh hi. Alps gam mual lak pen Laisiangtho tunga kinga in, a kihhuai Rome mikim biakna langdo nading tanglai Pasian pawlpi dinna mun a suak hi.” – Wylie, b. 3, ch. 19. Tua bangin Waldenses Khristian te tawh zong hong ki thu za uh a, lungdam mah mah uh hi.\nBohemia mite in bawlsiatna khuamialpi sungah Gospel thu kip let uha, zingsang khuavak ding ngaka mualmong en bangin bawlsiatna zan khuasawt thuak ten tan uh hi. “Amaute in nisim in, kamsiatna vive a nawk to uh hangin, Huss in a tangko masak, Jerome in a zop toh, khuavak hong tun’ nading kum za khat bang hong bei thei lai ding hi a cih pen a phawk zel uh hi. Hih kammal pen Taborite (Huss nungzuite) adingin Joseph in aminam bup saltaan’ lai-a a gen, ‘Kei ka si ding a, ahih hangin Pasian in note hong vil ding a, khat vei hong la khia kik ding hi’ a cih bang a hi hi.” – Ibid. ch. 19. Kum za lom 5 na bei lam ciangin tecii pan’na hong ze-ol kik pian a, ahih hangin Brethren pawlpi a pung ta ding cih ki mu hi. Buai sak zelna kawm kal lak mah ah amaute lungdam mah mah uh hi. Kum zalom16na kipat ciangin Bohemia leh Marovia ah amau pawlpi za nih bang om ta hi.— Gillet, “Life & Times of J. Huss,” (3 rd. ed.), Vol. 2, p. 570. Tua a beibaang, meikuang leh namsau pana suakta sun sunte in Huss gen kholh Zingsang khua vaak pen mu dingin hun hoih a ngahte a hi ta uh hi.” – Wylie, b. 3, ch. 19.\nSee also DA 1: Eite Tawh Pasian Om Khawm\nPrev post GC 5: John Wycliffe\nNext post GC 7: Rome leh Luther Kikhen Khiatna


timestamp: atn

url: =Lesson 5 January 23–29 Kilemna Kumpi ~ MUC\nLesson 5 January 23–29 Kilemna Kumpi\nTu Kaal Sung Sim Ding: Isa. 9:1–5; Isa. 9:6, 7; Isa. 9:8–10:34; Isaiah 11; Isa. 12:1–6.\nKAMNGAH:“Eite tungah naungek khat hong suak a, tapa khat hong kipia hi; a liangko tungah ukna a tuang ding hi. Tua hi-a, amah Lamdang Thulakpa, Thahat Pasian, Tawntung Pa, Lemna Kumpi, kici ding hi” Isaiah 9:6.\nRobert Oppenheimer in atomic bomb a piankhiat nadingin makaipi khat hi; US gam Congressional Committee mai-ah thusitna nei uh hi. Tua bangin a lauhuai mahmah atomic bomb na bawlna a hangin bang hiam, bang ngimna nei na hiam ci-in a kidot ciangin, Dr. Oppenheimer in mipite mai en kawikawi-in aw damtakin leh aw zol takin “ kilemna” ci-in dawng hi. (Compiled by Paul Lee Tan, Encyclopedia of 7,700 Illustrations: Signs of the Times (Rockville, Md.: Assurance Publishers, 1985), p. 989.\nKilemna pen mihing khempeuh in i lamet tawntung leh i lunggulh mahmah khat hi. Leitung tangthu a ki-et ciangin leitung in ama hun 8% sung bek kilemna nei hi. Hih hun sung mahin a tawmpen 8000 val bangin a thuciam panin ciampel uh hi, ci-in kiciamteh hi. Leitung Galpi Nihna khit kum 50 ciangin gal a omsialin minutes nih sung kilemna om hi. ci-in kiciamteh hi.\n1895 kumin Alfred Nobel in dynamite khat hong bawlkhia hi. Hih bangin galvan bawl mi minthang Nobel min siksanin kilemna nasem mi minthangte pahtawi-na hong piangkhia hi. (Paul Lee Tan, p. 988, adapted). A sawt nai lo hun khatlai a kipan Noble Peace ngahte in buai-na sungah amau pumpi mahmahin va pai-in a thute va theihpih uh hi. Tu kaal sungin kilemna mantak tak leh a kip tawntung kilemna a hong pia thei PA thu i kikum ding hi.\nEi Aa Dingin Naungek Khat (Isa. 9:6, 7)\nIsaiah sungah Immanuel leh Maher Shalal-hash-baz a suah khit ciangin a thumna naungek suahna thu kigen hi.\nHih a thumna naungek a lamdanna in bang hi ding hiam? Isaiah 9:6, 7.\nHonpa a hong kipulaakna min tuamtuam om hi. Nidang Near East kumpite leh amaute biak pasian tuamtuamte in amau vangliatna a pulaak min tuamtuam zang uh hi. Amah in, vantungmi in Samson pa tungah a kipulaak mah bangin, “ A Lamdang thu” ci-in a pulaak khit ciangin, Manoah meihal biakna tau panin meikhu zui-in vantungah a kahto hi (Thkn. 13:18, 20). Kum 1000 khit ciangin Amah mah in a hong kilangh khia kik hi. Amah in “ Vanglian Pasian” kipatna leh tawpna nei lo Piangsakpa,” “Tawntung Pa” (Lk. 3:38), Adam, Pasian tapa hi. Amah in David suan Kumpi, Ama Kilemna gam in tawntungin a kip ding hi.\nHih bang nunna tawh kidim Naungek in kua hi ding hiam? Luke 2:8–14.\nMi kimkhat in tua MIPA in Kumpi Hezekiah hi ding hi, ci uh hi. Ahi zongin mihing khat in tua bang vangliatnate nei thei ngei lo hi. Tua bang nunna a nei Jesuh Khrih, Pasian Tapa leh Piangsakpa, Amah simloh mi dang hi thei lo hi (John 1:1–3, 14; Kol. 1:5–17; Kol.2:9; Heb. 1:2); Amah in eite a hong honkhia ding leh lungnopna a hong pia dingin naungekin a hong suak hi. Amah in vantung vangliatna khempeuh leh leitung vangliatna khempeuh tawh a kidim hi; Amah in eite tawh a hong omkhawm tawntung hi (Matt. 28:18–20); tua hi taleh Amah in Pasian ahihna bei lo hi. Amah in eite thaneenna khempeuh a hong hehpih theih nadingin amah in mihingin hong piang hi (Heb. 23 4:15). “Eite aa ding naungek khat a hong suak hi.”\nKhrih in hih leitungah a hong nuntaklai-in Ama nasepna khempeuh Satan in langpan tawntung hi; a suah a kipan Kalvary-ah a sih dong a nasepna khempeuh nawngkaisak den hi. Satan in Pasian thupiak in thuman lo hi, ci-in, Jesuh angsung nialna langpan den hi. Satan in Jesuh Amah leh amah a hong kipiakna thu, midangte aa ding a nuntakna hong piak thusim lo hi. Satan in vantung Pasian langpan hi. Satan in vantung panin hawlkhiat a thuak khit ciangin Pasian a langpanna tawlnga lo hi. Hih bangin Satan in Pasian a mawhsaknate in thuman hi lo hi, cih mi khempeuh in a tel nadingin Khrih in hih leitungah a hong nungta ahi hi. Ellen G. White, Selected Messages, Vol. 1., pp. 406, 407.\nHih a tung a Ellen G White gen in Pasian zia le tong bang hong hilh hiam?\nPasian Hehna Ciangkhut (Isa. 9:8–10:34)\nIsa. 9:8 – 10: 34 in Isaiah 9:1–5 sung a thute hong hilhcian hi. Dawi biakna a zui mite leh galte khut sungah gim thuak mite, lamet bei mite ngah ding nopna leh suahtakna thu kigenkhol hi. “Midiante hunlai bangin note hong nengniam mite ukna ka beisak ding hi” (Isa. 9:4).\nIsaiah gen Pasian mite gim thuaknate ngaihsun in. Siam. 26: 14 sung a hamsiatnate tawh enkak in. Bang hangin Pasian in a mite thakhatin gim pia pah lo-in damdamin gimna thuaksak hi ding hiam? Tua in Pasian zia le tong bang hong hilhin, a ngimna bulpi in bang hi ding hiam?\nPasian in a mite susia nuam hi leh Assyriante khut sungah pia khin ding hi. Ahi zongin Pasian in lungduai ahih manin “ Kuamah in kisia lo-in a kisik ding uh deih hi” (2Pet. 3:9). Thukhente hunlai mah bangin Pasian in Judahte leh Israelte tungah deihtelna pia-in, amau deihtelna bangin gimna a thuaksak hi. Tua bangin gim a thuak uh ciangin amaute in khentelna hoih nei thei uh hi. Amaute in siatna manawhin Topa tungah a lungkhauh teitei uh ciangin, Topa in a kamsangte tungtawnin vauhilh den a, Topa in amaute a hutna a la khia hi. Ahi zongin amaute in Topa a langpang veve uh hi. A gim thuakna panun Topa in amaute honkhia hi taleh amaute in lungkhauh in, a tawpna-ah amaute kipuahphat theih nading lampi a om nawn kei hi.\nIsa.9:8–10:2 sim in. Pasian mite in bang mawhna sungah nungta uh hiam? Kuate tungah tatsia-in, kua tungah mawhpuak om hiam?\nLai Siangtho buppi hong hilh bangin Isaiah in mihing tungah a hong kipia deihtel theihna pulaak hi. Pasian in mihing a hong bawlin khentel theihna leh i deih bangin gamtat theihna a hong pia hi. Tua bangin mihing in khentel theihna leh suahtakna nei lo hileh Pasian i it thei kei ding hi. Pasian in gimnate tungtawnin Ama itna leh Ama zia le tong a hong hilh hi. Eima deihtel khialhna hangin gimna, natna, lau-na, leh buai-na tuamtuamte a hong tung ding a khaktan kei hi. Tua bang thute i tuahkhak ciangin Ama kiang va zuan ding hong deih hi. Tua ding hi napi-in mi kimkhat in gimna thuak taleh mawhna nusia lo-in Topa kiang zuan lo uh hi. Deihtel theihna in lamdang hi; deihtelna om keileh mihing ihihna om lo ding hi. Deihtelna a zangkhial mite in gimna a thuak ding uh hi.\nKoi bangin Pasian in na thuak gimna tungtawnin siatna panin a hong khel hiam? Ahi keileh Ama hong puahphatna phawk lo-in na om hiam?\nA Zung leh A Hiang (Isaiah 11)\nJesse sung pan a hong khangkhia ding hiang khat in kua hi ding hiam? Isa. 11:1; Zech. 3:8; 6:12.\nIsa.11:1 in Isa. 10: 33, 34 sunga a kia khia singkung pulaak hi. Tua in Jesse sung panin a khangkhia Jesse tapa David kumpi limcing a, tua kumpi vangliatna in guallelhna thuak hi (Dan. 4: 10 – 17, 20- 26). Ahi zongin a phungpi panin a mengsel khat hong khang khia a, tua in David suan panin a hong khangkhia kumpi ukna nei limcing hi.\nBang hangin David suan pan a khangkhia kumpi in Jesse bulpi kici hi ding hiam?(Isa. 11:10) Tua in khiatna bang nei hiam? Mang. 22: 16.\nJessi bulpi in Jesuh Khrih simloh kuamah dang hi lo hi; Amah in David suan sung pan a hong khangkhia kumpi hi (Mang. 22: 16). Khrih in David suanlekhak panin hong khangkhia hi (Lk. 3: 23 -31); David in Pasian ta Adam suanlekhak ahi hi. Lamkhat panin Adam in Khrih piansak hi (Luke 3:38; John 1:1–3, 14). Tua hi-in Khrih in David pupi hi; ama hong khankhiatna hi.\nKoi bangin David khang panin a hong khangkhia kumpi in mawhna leh thuman langpanna hemkhia hiam? Isa. 11.\nDavid in Topa deihna zui ahihlam amah mah kithei hi. Thuman tawh thukhenin, siatna bawlte gim pia hi. Gam nopna piangsak hi. Topa in Ama kumpi gam a hong phut ciangin na khempeuh bawlpha ding a, Israel leh Judah sung panin Topa tungah a citak a cianlai mite hong kaikhawm ding hi (Isa. 10: 20 -22). David in Philistine leh ama kumpi gam a langdote zo gawp hi. A hong khang ding Kumpi in David sangin vanglian zaw ding a, Amah in na khempeuh a hong bawlpha ding hi. Ganhingte in sa a ne nawn kei ding uh hi. A galte uh tawh kilemin a nungta khawm ding uh hi ( Isa. 11: 6-9). Isaiah 11 in Khrih a hong pai masak gen ahi ding hiam? Ahi keileh Nihvei-na a hong pai ding a gen hiam? Ahih keileh a nihin a gen hi ding hiam? Genkholhnate kantel pha lecin koi zaw a hong pai masakna maw, ahih keileh Nihvei-na, pulaak cih na mu ding hi. Hih in eite lametna bulpi hi.\nKoi bangin Khrih a hong pai masakna in Nihvei-na hong kum kik takpi ding hi, cih muanna hong pia hiam? Nihvei a hong pai kikna sungah kihel lo, A hong pai masakna ngimna in bang hi ding hiam?\n“Nong Khamuangsak Hi” (Isa. 12: 1-6)\nIsaiah 12 in Pasian in a mite tungah Ama hehpihna, amaute a kepnate tungah a tomin kipulaak Amah phatna la hi. Tua bangin saltana pan a ciahkik mite phatna la leh Egypt gam panin suahtakna ngah Hebrew mite phatna la enkak in (Isa. 11: 16); tua la in Moses la leh Israelte in San Tuipi panin Pharaoh galkapte khut sung pan suahtakna hangin Pasian phatna la a sak uh tawh kibang hi (Pai. 15).\nIsa. 12 sung a phatna la leh Mang. 15: 2-4 sung a Moses leh Tuuno la enkhawm in. Bang thu hangin Pasian tungah phatna lasa uh hiam?\nIsa.12:2 in Honpa in Jesuh ahihna pulaak hi. Pasian in keima hotkhiatna h; Amah in kei a hong honkhia hi. Jesuh cih min a khiatna in Topa in hotkhiatna hi (Matt. 1:21 tawh enkhawm in)\nJesuh cih min a khiatna, Topa in hotkhiatna hi, cih thu sungah a thupi bang thu kihel hiam?\nTopa in hotkhiat nasem banah Amah mah in hotkhiatna hi (Isa. 12:2). Israel mite Siangtho Pa in eite lakah hong om ciangin eite aa dingin na khempeuh kicinna hong suak hi. Pasian in ei tawh hong omkhawm hi. Jesuh in nalamdang bawl bek hi lo-in Amah mah in mihingin hong piangin mihingte lakah hong nungta hi ( John 1: 14). Amah in i mawhna khempeuh singlamteh tungah pua khia hi; Amah in eite aa dingin mawh hong suak hi (2Kor. 5:21). Amah in kilemna hong bawl hi bek lo-in Amah in eite kilemna hi ( Eph. 2:14).\nJesse zungpi in mite tungah thuhilhna hong suak hi (Isa. 11:10). Amah in singlamteh tungah khailupna a thuak ciangin mi khempeuh Ama kiangah a kaikhawm hi (Jn. 12: 32, 33). A beibaang mite in vanlian Pasian kiang zuan ding uh hi (Isa. 10: 21), Amah in eite aa ding a hong suak Naungek hi; Kilemna Kumpi hi (Isa. 9:6)\nJesuh in eite kihotkhiatna hi, cih thu ngaihsun in. Rom. 3:24 sim in. Jesuh sungah hotkhiatna om hi. Amah mah in hotkhiatna nasem hi. Pasian hehpihna leh hong itna hangin eite in tawntung nunna i ngah thei hi. Eite in Ama sungah upna tawh hotkhiatna i ngah hi; gamtatna tawh hotkhiatna kingah hi lo hi; bang hang hiam cihleh hotkhiatna ngah dingin mihing in hoihna khat zong a nei kei hi. Jesuh nunna leh Ama gamtat siangtho dikna bek in a hong honkhia hi. Hotkhiat thamcing lo lamet bei-na panin koi bangin Khrih hong hotkhiatna in lametna leh khamuanna hong guan hiam?\nNgaihsutbeh Ding: “Mihing ihihna tawh kizui-in pa in ta tungah a lungsim khempeuh om tawntung hi. Pa in a ta maitang amuhteh leitung siatnate hangin a ta mailam hun ding lunghimawhna nei hi. A ta in dawimangpa ukna tawh kipelh ding deihna lianpi nei hi. Ta in zia-etna, gimna a tuah ciangin a ta in siatna sung tung lo dingin dalnuam huu nuam tawntung hi. Leitung siatna sangin a lauhuai zaw tawntung kisiatna tawh kipelh nading Pasian in a Tapa neihsun leitung mite a hong pia hi. A tate aa ding a nuntakna a hong pia hi. “Hih in itna tawh kidim hi; Leitung in lamdangsa-in, vantung in nuamin diang in. Ellen 11 G. White, The Desire of Ages, p. 49.\nKhrih in mihingte a hong hotkhiat nadingin na khempeuh a hong pia khia hi. Vantungmi in mihingte hong hon thei lo hi; mihing in mihingte mah hong hon thei lo hi. Mihing Tapa bek mah in eite a hong honkhia thei hi. Mong nei lo Pasian bek mah in mawhnei mihingte a hong honkhia hi. Mawhdim mihingte Topa tungah a ciampel mite hi mah taleng Amah tawh a nungta khawm dingin, Jesuh in ama nunna hong pia hi; Amah mah in meihal biakna-in a hong kipia hi. Vantungah thu kikupna khatah mihingte mawhna kitawikhai hi. Mawhna hangin vantung hehna kipulaak khin hi taleh, lamet bei-in cimawhte aa dingin Khrih in mawhna thaman pua dingin a khentat hi. “Ellen G. White, The Signs of the Times, March 5 5, 1896.\nI pulaaksa om bangin Isaiah 11 sungah Topa in Khrih a hong pai kik ding a genna i mu hi. Tua thute hangin Khrih a hong pai masaklai-in Jew tampi in um lo uh hi. Bang hang hiam cihleh Khrih in Ama vangliatna tawh a hong pai kik ding hun in Nihvei a hong pai kik ciang a thupiangte hi-in, a hong pai masaklai-in vangliatna tawh hong pai lo hi. Tua hi-in Khrih a hong pai-na tawh kisai thu limtak theihtel ding thupi hi. Koi bangin Nihveina a hong pai ciangin mi tampi in Satan khemna um ding uh hiam? Ellen G. White, The Great Controversy, chapter 39.)\nTomkaihna: Isaiah a khiatna in “Hotkhiatna in Topa kiang pan hi.” Kumpite ginatlohna hangin nenniam thuakte tungah Topa kamciam in, Thuciam Lui sungah genkholhnate in Nihvei a hong pai kik ciangin tangtung takpi ding hi, cih lametna leh lungmuanna a hong pia hi. Jesuh cih a khiatna in Topa in Hotkhiatna hi.


url: =Cobem lampuite le Mr. Richard Towle ki mukhopna ~ Thu Tatuam (Siyin News)\nCobem lampuite le Mr. Richard Towle ki mukhopna\nThursday, December 18, 2014 Refugee Taw Kisai No comments\nCobem lampuite le Malaysia UNHCR representative Mr. Richard Towle ki mukhopna sia UNHCR zum ah 17-dec-2014 (Wed) ni-in zing nai 11-12 dong nei thei hi. OPI pan zong 2 hong kihel thei hi.\nTua ki mukhopna sung ah, Cobem lampuite in mat le hen huvau suutpomte ii haksatnate, thu sung a, kikuppui hi.\nThu kikupna pan :\n: kum 18 nuai tanga ahibale a keamtu a om ngawl te, kum 64 tung sia khanghamte atu kong ngaisun sak tu ci.\n:Thong ahibale Camp ah a om, nu le pa ahibale suapui khat ii tum pui tu DS a ngakte atu ngaisun sak tu ci.\n: CBO cards tawite OPI pan mat le hen atu lai at sak non ngawl khu hi ci. A hang sia CBO card toaite ii data sia UNHCR in heakpui ngawl khu hi ci. ( Tua le CBO card tawi theampo list puak tu khu hi ci, cobem lampuite ii nget ciang le saangngam ngawl laleau hi.)\n: Kawlngam pan hong theng thak zi,pasal, nu le pa, suapui ci te suutpom in hong ki cepte sak zo non ngawl tu ci. Hong theng thak khatsim in case nei tu ci nuam hi. 2012 dong DS theampo piak sak zo khu hi ci.\n: RST nasep zia kilai ahiman ngam thumna sia abosa hun bang hong kipuak zo non ngawl tu ci. Malaysia ah aom suutpomte saang tualngal piang/om na ngammi te ki huuzaw tu ci.\n: UN zum sung naseam thu tang ngawl khat papo sia Geneva UNHCR zumpi ah kikhia thei hi ci.\nBY: Amos Haukim


url: =ZAM Card tawi Zomi te UN minsanna vai zaksakna (23 October)\nTuni 23 October 2013 ni in FGA biakinn ah UN minsanna ki zomtothei hi. Zanni sangin mi ki tamzaw a, zanni leh tuni ninihsung UN minsanna a ngahthei Zomi bekbek pen mi 3000 val phakhin pah hi.\nZanni leh tuni (22 October & 23 October) ninihsung alutkhin a Tau (Wristband) aki piasa te pen amau Appointment Date ahi 28, 29, 30, 31 October leh 01 November nidong Interview bawlphotding uh a, tuateng amankhit ciangin adang te hong zomto leuleuding uhhi.\nUN piak niding ki khinto\nUN Officer te’n nikhat in mi 600 takhawng alam et pen Zomi te kitamlua mahmah ahih manin Officer kicing nawnlo a, zingciang 24 October leh thaiciang 25 October ni alutding te ki khintophot leuleu hi. Akhawl tading cihbang hilo a, Officer kicinglo ahih manin ani akhinto uh ahihi.\nZAM Card neih hamtang kul\nUNHCR te in minsan na hong ngahsak theihnang in kipawl na card athupi pen ahihi. Mipi te muhna leh kigal zak na panin UN card kihawm, ahih keileh UN ki pia ci in ging ngeingai a, UN Ulian te in UN ngak khempeuh apia ziauziau bangin ki gen hi. Ahi zongin tuabangin UN card hong kipiak nang, UN minsan na ki ngah nangin kipawlna CARD omlo (neilo) in UN min sanna aki ngah thei ngei ding hilo hi.\nZAM Card ki limsit mahmah\nCard hawmna sung luttheih nangin kipawlna makai ZAM palai te leh khua makai, pawlpi makai tuamtuam pan palai te kithuah in ZAM card etcian na (sittel) khit ciangin UNHCR Ulian te kiangpan in UN card (minsanna) angah thei pan ahihi.\nZAM Card tuh kiman (Fake Card, Imitate Card)\nUN minsanna ah a ngahding taktakpa, a ngahding taktaknu in angah theih nading deihsakna tawh ZAM palai te leh khua makai te, pawlpi makai te in hanciam takin misit telna or card sittel na nei masa uhhi. Tuni in ZAM card taktak ahilo, bawltawm card atawi Pau Neih Kham (ZAM No. 15427) leh Thang Sawm Tuang (ZAM No. 11876) te ki mankhia uhhi.\nZAM Card tuh aki lim etcik mahmahna ahang ahihleh Card tuh abawlbawl tepen sumzonna in anei uh hi a, min khatciang khatbek bawlhetlo in tampi nabawl hamtangding uhhi. Tua Card aleikha tepen OPE, DHS Interview ah min kibang in kiatlawhding uh a, ih minam in maizumlawhding, zumvai minamvai tampitak nawngkaina omding ahih manin thumanlo ki deihvetlo a, aki lim Check mahmah ahihi. A ngahding khatin ngahlohlawh in akisailo khatin angah pen lungdam pihhuai hetlo hi. Thuman thutak tawh ih kalsuanding ki hanthawnding hihang.\nZAM Card khatciang RM50\nZAM panin UN Card vaitawh kisai sum pekkhatzong ki lalo a, UN Card ngahtheih nading sum hongki ngetleh thumanlo hi cihzong mipi te'n natheih pahding uh ahihi. Tuaban ah ZAM zumah nong zaksakpah nading un mipi tungah kongthuum uhhi. Tuni akiman ZAM Card tuh tezong khatciang RM500 tatawh ki leisak cihi. ZAM Card bawlnading RM50 bek kila ahih manin tuasang atamzaw hongngen aomleh thumanlo hipah hi.\nZAM Card tuh abawlte zong aki sulzuih laitak hi a, maizumlo takin hongsepsuak teitei uhleh akisam bangin zumpan kisemto dinghi. Zomi leh Zomi thusia kibawlnuamlo ihhih manin abawlsakpa hongkidop ding akhuapih tanau te'nzong na genpih un. Abawlsakpa zong UN Card neikhin cihzong kithei a hongkidop keileh UN zum ahzong akisapleh ki Report dinghi.


url: =Thuthak tomkim cing May 2, 2014\nA. Nikhat Daak 8 sung nasep Kyats 5600 ngahna ding lungpho na.\nLeitung bup nasem te ni (Mayday) in Yangon om Setyung nasem te in Nikhat daak 8 sung nasep tha man atawm penpen kyats 5600/- kumpi in a ciangtan sak nading leh Nasep nei Company te in apiak nading in lungpho na bawl uhhi. Tua ban leitung bup nasep hun ki ciangtan sa kheng val in nasep na tha man OT thaman apialo kitam mahmah lai hi. Adiak in inn sung nasem te, Ansai te, in ni khat daak 12 hunsung sem uh a, Khakhat khat vei zong thawlngak hun pia lo ASEAN gam sung ah kitam mahmah lai hi. Tua ban ah nasem te tawh kipawl 2008 thukhun te bawl phat ding in tangko kia uh hi.\nB. Mon State ah Mon lai hoihtak sin ding'\nMon state sung ah Monlai hoihtak in sin ding in gel uh hi. Hih Mon laitawh kipawl in World education te pan pih na tawh vaiding uh aa, Sangsia te mi khat khasum kyats 50000/- tawh cial zawh ding han ciam na nei uhi. World Education (THAILAND) pan in Patrick Kearn in Mon gam ah Mon lai sin ding thapiak na aneih ban ah' Makai kipawlna nei uh hi. Tua Monlai sin kipawlna vai hawm te in Mon Party pan 7, Siampi 5, leh Siamna ciimna nei 11 kihel uh hi. Mon gamsung ah Sang Sia 800 val om cih kithei hi. Kawlgam sung ah minam khat kampau Khat akizang, akitel State pen Mon state bek ahihi.\nC. Zogam sung Census vai May ni4 ah CNACC in thu tangko ding.\nAbeisa Kawlgam bup Inn leh mimal kisimna tawh kipawl in May 4 ah CNACC in thu tangko na bawl khia ding uh cih kithei hi. Census encik pawl in Zogamsung ah Innkuan 83621 om cih gambup thuthang tangko na 22 April in kithei khia zo hi. Tua ban ah Sagaing gam sung, Magwe gam sung, Rakhine gam sung om minam pih te kihel nailo te zong kantel na nei uh hi. CNACC in Zogam sung mimal kisimna encik ding in Myonee khat ciang in mi 3 pan 5 dong kikoih uh hi cih kithei hi.\nD. IE (Internet Explorer) zat huai lo cih ki tangko.\nUS in IE ( Interner Explorer) tu laitak zat huai loh na thu tangko kia hi. US-CERT (Com-puter Emergency Response Team) in IE browser bawl khia na hf version 6 pan version 11 sung mi seksol te om uh hi cihi. IE pen"Operation Clandes-tine Fox" min tawh Virus lutding in hacker te in akoih na thu Fire Eye company in zong thukip hi cih thu ko pang uh hi.


url: =Gensiatna: Zatsiam dan leh Laksiam dan Thusim ~ Mungpi Khupson :: ZOMI DAILY\nGensiatna: Zatsiam dan leh Laksiam dan Thusim ~ Mungpi Khupson\nposted on 30 November 2016 at 1:08 am Lomkholna: Article, MungpiKhupson\n“Gensiatna pen a lim mahmah an tawh a kibang hi a, mihingte’ sungtawng pekah tumsuk pahpah hi” – Paunak 26: 22\nAn lim mahmah kinial mawh hi. Lai Siangtho nangawn in an lim mahmah tawh a na genteh liang Gensiatna pen hi leitungah bei ngeilo dinga, pelh I sawm hang I pelh thei kei ding hi. Mi gensia loin, paubanglo na hi phial zongin gensiatna na tuak veve ding hi.\nNamsau pen a zang siamlo khat adingin lauhuai mahmah napi a zangsiam khat aa dingin manpha mahmah hi. Tuamah bangin gensiatna zong I zatsiam kei leh siatna kipatna hong hi ding a, I zat siam naak leh thumanpha tampi hong tun zawsop thei hi. Bangci zangsiam dinga, bangci laksiam ding misiamte genna zui-in kikum dih ni.\n“Gensiatna na pelhnop leh, bangmah sem kenla, bangmah gen kei in, tualeh bangmah na hi kei ding hi” E.M. Forster na ci geu hi. Suangtumpi I hih kei buang leh kipelh theilo ding dan hih tuak hi. Eleanor Roosevelt in bang na gen hiam cih leh, “maan mah hi ci a na lungsim tawh na khensatsa sem in; ahi zongin gensiatna na tuak veve ding hi. Na sep leh hong kigensia ding a, na sep kei leh nang le nang na kigensia ding hi.” Gensiat ding a kihta hi leh Jesu khris leitungah hong pai khollo ding hi.\nGensiatna a om ciangin azang(gensia pa/nu) om cihna hi a, athuak(gensiat pa/nu) zong a om kisam hi. Zatsiam dan leh thuak/laak siam dan gen dih ni.\nGensiatna Zatsiam dan:\nI lungsim ah hong sun velval na khat peuhpeuh I tuahkhak ciangin I kam tawh i genkhia pah a, phalbi mau mah bangin I puakkham phangphang hi. Barry Gibbs in, “a gensia dingin na kigingkhol ngei kei hi” na ci se hi. Mi I gensiat ding ciang limtak thu ngaihsunin kigingkhol masa leng bel kimang bilbel zawsop mah ding hiven!\nEnglish literature vam mahmahna hang khat pen critics(a phalama gensiate)te hang kici hi. Thului, laibu khat peuhpeuh pen limtak veel uh a, a hoih lohna sante a gensiat ngam mah bangun a hoih omsunte zong phat ding mangngilh lo uh hi. Mary Kay Ash in, “na gensiat ding thu khat peuhpeuh pen phatna kammal tawh pan masa in la, phat kammal mah tawh khup bawl in” na ci hi.\nMikangten gensiatna pen nam nih: constructive criticism leh destructive criticism in na khen bawl uh hi. A hoih ding deihna, bawlphat nopna, puahphat nopna lungsim tawh gensiatna pen constructive criticism kici a, mimal ah tu loin a gen/gelh kammalzaw pen kigensia(critic) hi. Margaret Chase Smith in, “constructive criticism pen lamet bek ding hilo, a ngeta nget ngiat ding hizaw” ci-in na phatbawl hi.\nDestructive criticism leuleu pen huatna leh hazatna tawh kikosiatna kammalte pawl ahi hi. A mimal mahmah neubawl nopna, suksiat nopna paa ahih manin siahuai mahmah a, a saangte adingin zong thuaklah huai mahmah hi. Hibang kigensiatnate pawl pen mi kiphasakte in limzat phadiak uh hi. A ciing I om khak zenzen leh: “Khuamial samsiat sangin khuaimei vakpakna manphazaw tham hi” Sente’ paunak in na ci hi.\nGensia nuamte adingin hih a nuaia thute phawk huai hi:\nNa gen/gelhkhiat sawm pen na theitel takpi mah hiam ngaihsun phakik in.\nLungsim tak tawh citak pha mahmahin gen/gelh in.\nMuhdahna, neusekna, zahkona leh samsiatna kammalte pawl pelh sawm hamtang in.\nA gen/gelh kammal bekah tu(focus) in la, a mimalin kuamah sukha peuhmah ken.\nNa sinsat laitak ahi a, zingsang thawh na tuakloh laitak ahi zongin kuamah gensia ken, kideek keeikaai in.\nPhatbawl masa lecin na gennop hong saang siamzaw ding hi.\n“Mi khempeuh in gensiatna, mawhsakna leh phunsanna kammalte zang thei lel uh e, mihaite in uuk pha diak uh hi” – Benjamin Franklin\nGensiatna laksiam dan:\n“Mi’n I hih lohnapi hong gensiat leh I hih lohna hi lel hiven heh huai lo hi: I hihna hong kigensiat leh zong I hihna hi lel hiven, heh tuan kei ni” – Rev. Dr. JM Paupu\n“Mi tawmcik bek in amau siatna ding phatkhemna kammalte sangin amau’ hoihna ding gensiatna kammalte teelna mel thei uh hi” – Francois La Rochefoucauld\nKuama’ om lohna munah khattangin tangteen nuam I hih kei buang leh gensiatna a thuak vive dingte ihi hi. Aneu alian, ulian sila a kuama peuh in I tuahkhak ding thu ahih manin pelh sawm sangin laksiam dan kisin zawvet leng manpha zaw ding hi.\nNa gen/gelh thute hong kigensiat ciangin constructive criticism maw destructive criticism telsawm masa in la, a masazaw ahih leh lungdamtakin saang in la, kipuahpha pah in; a nunungzaw ahih leh kam kilawm takin hong gensiatna ahang dong hamtang in la, mimalin hong mudah ahih phial leh zong Topa tungah aap mai in, tua hi kei leh na thuakzo kei ding hi. “Thukkikna in keima a’ ahi hi” Topa in ci hi.\nHuihmut den singkung akip mah bangin, neu tung pana gensiatna a thuakzote mipicing suak nuam zawsop uh a, gensiatna in puuksak zolo hi . Gensiatna pen lauh ding leh kihtaak ding hi peuhmah lo a, limlang banga neih ding hizaw hi.\nGensiatna na tuah ciang:\nLimtak ngai/sim in: Hong gensiat ciangun limtak ngai masa in. Email tungtungin ong kigensiat leh nih vei thum vei beek sim phakik in, kamsiamloh/gelhsiamloh manin mitampi kitelkhial uh hi. Psychologist Dr. Harold H. LeCrone in, “Gensiatna masuan dan hoih penpen in: Limtakin ngai masa ding. Tua ciang, ‘hih thu a phalamin bangci zang ding ka hiam?’ ci-in nang le nang kidong ding” na ci hi.\nThukkik pah ke’n : Hong gensiatna na zak ciang thukkik pah kenla, minute khat beek ngak phot in, ahih theih leh na dang ngaihsun/sepsan photphot in la, na hehna a daih ciang kam kilawm takin dawngkik pan in.\nNa lungsim tangzaisak in: Na manpha mahmah na sep kimlai na lamet het lohin gensiatna tuak vat thei veve hi teh. Na ngaihsut bangin mikhempeuhin ngaihsun lo hi cih phawk in. Superman nangawn in gensiatna tuak kici hi, a bawmbisunten(underpant) pen mikhempeuh muhin teeng thapai den keei ci-a thangpai honkhat mah na om veve hih tuak!!! Tua ahih manin, ‘aw, ahi thei mah ding hi veh e’ ci in la, na lungsim zaisak in.\nKipaak in: Mawk peuhmah!! Banghang kipaak zenzen ding I hiam cih leh hong gensiate in hong phawk mahmah uh cihna hi. Hong ngaihsut luat manun hong sai nuam uh na hi gige hi. Hih thu tel lecin, “hong gensiate samsia kik lo-in thupha tawh thukin la…” cih la nuamtakin na sa thei ding hi!\nThu manpha muh sawm in: Lawmta nih gungeiah kitawng uh a, khat pa in sehneel a khut dimtak phamin a lawmpa a den leh a puan tengah buan bang khin hi, tuapa in thukkik loin a puan damtakin suah a sehnel baangteng lakkhiat sawmin a tenten leh suangmanpha tengkhia mawk hi! Tua leh amah a deng, a lawmpa’ kiangah pai in lungdam va ko kik kici hi. A lawmpa’n deng keileh suangmanpha ngahlo ding hiven!! Gensiatna ah thumanpha om den hi, teng in la, muh sawm in.\nPicing takin saang in: Leo Babuta in hih bangin na gen hi: “I thu gelh khat peuhpeuh hong gensiatsak ciangin mimal suksiat nopna sa kha pahpah hi hang. Hikhin samlo hi, tualamin ngaihsun lo ding hi hang. Na thu gelh khat peuhpeuh hong gensiatsak uh leh Nang hong kigensia hi lo a, Na gelhkhiat thu pen a gensia hizaw uh hi cih phawk in.”\nMikhat peuhin mipi mai ah ahi zong groups mail tungtawnin ahi zong hong gensiat leh I dikna pulaakin naakphatakin thukkik pah lo ding I hiam? Hilo hi! Na dik sawmvei ta zongin na thukkik pah tangtang leh amah tawh kizakim lel ding hi teh. Meitui tawh mei buak lehang nasia semsem a, tui tawh buak lehang mitpah hi cih phawk ni.\nLeo Babuta mah in a genna ah, blog pan ahi a, email pan ahi zong ka thu gelh hong gensiatsakte tungah lungdam ka koh zel tak ciangin thu nih ka mukhia hi:\nI) Hong zahtaak bawl uh a, ka blog lengla (visitor) kician penpente hong suak zawsop uh hi.\nII) Siatna pen hoihna tawh ka thukkik tak ciangin ka sungah lungnopna thusim om hi. Kiselsel leng I zo ta zongin lungnuam cih om ngeilo hi.\nMother Teresa I bang zo kei zongin a kammal tawh I thu khup ni: “Kuate’n bangbang hong gen ta leh, maitai takin saangin la, na maban limtakin sem in”\nPrevious: Kawlgam 28 November 2016 nikhatsung tawntung gal kisimna thute\nNext: Malaysia khuasung mawtaw Accident, mi 4 si, 1 liamgawp ~ ZD\nMP Pau Lun in bangsem? ~ Sia Do Khup\nApasal in napuansilh kong leisaksa acihleh avekin mipi maiah suahkhialian


url: =Lakam-in Zomi Kipsak\nZomi Sanggam Ngaihteng,\nSumlehpaai leh thuneihna cihte neilo-in, ka' neihsunsun "lungdeih sinthu" hongsuut zeel-ing, hong cimtaak lo-in, hongthuak keeikaai un!\n(MSWK90093) Subject ka' sin laaitak ahihziak-in naakpi-a ka' veina hong hawmsawn-ing, Zomi' ading thupi salua kahihziak ahihi.\nIndigenous Study-pen naakpi-in kithupibawl-a, Aboriginal leh Torres Strait Islander te' thu: Australia Leitang Neite ci-in naakpi-in kisuut-hi. Tua tungtawn-in, "leitang, paukam, ngeina kankiikna/ngetkiikna (land/language/culture reclaim)" akibawl ahkl bawl uhhi. Hih tungtawn-a muhkhiatpak thute-pen:\nPaukam (Language): Latin kam-tawh "mun sung-ah" acihna ahi "Aborigine"-pen 1788 kiim pan-a British colonist te-in aphuak-uh ahihi. Hih mipawl sung-ah paukam atuamciat azangh namkee 200 vaal om-a, 1901 AU Constitution ci-in British colonist te-mah makaihna-tawh akibawl nungsang-a kipan 1970 kikaal sungteng "Stolen Generation (Naute Guuksakna; Akigu Khangzomte)"-in leitangnei mite' lungtang asaatzaan nung-ah "Aboriginal-English" ci-in paukamkahbia khat English te-in bawlsak uhhi. Thuneihna leh social, educational, health leh law khempeuh aleencip colonist te-in tuabang avaaihawmna nial theih nading lampi omlo ahihman-in tuni ciangdong "Aboriginal-English" ataangpi-in pauthei uhhi.\nPaukam kankiikna: Leitung-ah democracy hong thahaat nungsang, adiak-in English te-mah makaihna-tawh mihing thupibawlna lamzing tung-ah AU hong kalsuan-tawh kizuui-in, Aboriginal leh Torres Strait Islander te-in amau' pupa' paukam amalmal-a kankiikna nasiatak-in amau' sungpan-a Stolen Generation hun-a guukna athuak, siamsinna saangpi asin tampite makaai-in hong mapang uhhi. Hih mapanna nung-ah Aboriginal & Torres Strait Islander te' Ngeina Hum Pawl cih-a kipan A & TSI Rights lamsang Pawl tuamtuam gamukte-in bawlsak uh-a, "Ngeina khangkhaanna" naakpi-in mapang-hi. Tua sung-ah A & TSI te' paukam sinna saanginn atuam-in gamukte-in vaaihawmsak zihziah-hi. Amau' thu akisin naakleh amau' paukam zatte "Ngeina Kip Masa"-in kiseh sak-a, amau' late (taanglaai late) naakpi-in kithupibawl-in kisin-hi.\nKhutsiamna (Art): A & TSI te-pen nampi (khanghaam leh upi-mahmah) khat ahihna amau' neelzuun khutsiamna-in lak-a, namdangte' a-tawh akidang sinsen "veina pan-a agelh-uh lim" te naakpi-in nungta-hi. Alim khempeuh uh-ah, amau' pupa' gamlim mahmah gelh uh-a, alamdan daan-pen taangaai-a Koala gun/vun (Koala skin) tung-ah agelh-uh gamlim-pen tuhun-a modern technology-tawh akigelh gamlim-tawh kituak giap mawk-hi. Sing leh suang-tawh abawl-uh vanzat tuamtuamte-zong tuni dongmah keem-in zuun uh-a, taangthu-nei vive-in kikeem zihziah-hi. Tuipi tung-ah khual azin-uh ciang-in vaanlaai-a aksite' omzia-tawh khualzin uh-a, gammang cihbang om ngeilo uhhi. Ngeina vanzatte naakpi-in thupibawl uh-a, ngeina limgelhte naakpi-in thupisak-uhhi. A & TSI loteng-in amau' vanzatte leh amau limgelhte "A & TSI te' Identity" ci-in kisaang-hi.\nHih atung-a teng: paukam, lat/laguuisuut, leh khutsiamna tengpen A & TSI te' Identity kici-a, Stolen Generation-ah akihel, tuhun-a ulianpipi asuak A & TSI te-in mangngilh lo-lua kisa, amauteng mah-in thahaat tak-in tawsawn uhhi. Gamlak-ah puansilh deihlo-a honkhat a-om ziak-in ki-neumuh thei-hi. Khial-hi. Milian, mipil tampitak om uh-a, AU-a akiphasakpen Uni ahi Melbourne Uni-ah lecturer (Master of Social Work bekbek-ah) thum om uhhi. MP-zong om kawikawi uh-a, lasiampi leh AU' Icon Artist-zong tampi om uhhi. Hong piangthaksak mahmah khat-pen, ka' khaanpih (classmate) khat-pen Darwin-a suak hi-in Melbourne Uni hongkah hi-a, Wurundjeri nam hi-in, kahbia ahihman-in English meelsuak sitset-hi. Melbourne Museum-ah ka-paikhawm uh-a, Museum ngaak avum bikbek A te-tawh hong kiho bialbial uhhi. Melbourne ate ataangpi Koorie hi-a, hinapi hong kiho-uh ciang-in abeh-uh, aveeng-uh, aminam upapite-uh kitheihpih mahmah-uh ahihman-in hongki innkuan-ho mahmah uhhi. Thupi, enhuai, etlawm leh kilawm mahmah sa-ing. Beh leh namkee kithei thamlo, amau' minam upapi (icon diakte)bang akitheihpih diimdiam uhpen hihzah-a azai AU gamlei mong khat leh khat kaal-ah nasia mahmah sa-ing.\nHih atung-a kankiiknateng-in LEITANG NEITE Ahihna Kipsak-in namdangte'nzong kipsak uhhi.\nZomi' Identity taktakte:\nA & TSI te bang-in khutsiamna neelzuun siamna peuhmah akilangh kinei kilkel lo-a, Zothau leh vanzat tuamtuamte 1800 nungsang ciang-a akithei, akinei hiphiing-hi. Gamlim peuhmah pupate'n gelh ngeilo (kiza ngeilo)-a, sagun/savun zangh-a limgelh kizangh lo-hi. 1900 kum nungsang-ah Mualsuang (suangpeek tung-ah limgelh) kipan phiing-a, tua nangawn 1980 kiim pan-in "Pupa' khutma-tawh kisuun sak nawnlo-inmodern art ciing" hihang. Khantohna akisak khaak hang-in "Pupa' khutma beisakna" nana-hi gige ahihlam phawkthak theiding hihang. Neulaai mitkha-a mangmawh mualsuangte' tung-a akigelh limte "Taanglaai Egyptian Khutma"-tawh akisuun mahmah, taanglaai vaai kilangh mahmah khat ahihlam ka-phawkthak mahmah-hi. Tua ahoihlo liimliam-pen koimah pan-a alaak-uh hilo-hi, banghanghiam cihlehEgypt Khutma peuhmah mu ngeilo peelmawhding-uh ahihman-in "Zomi Pupa' Khutma" hi-a, Zomi' Identity Thupi mahmah khat ahihi. Tu-in I' mansuah gaikhin uhhiam?\nA te-in a-angtanpih mahmah, namdangte'nzong athupilaak mahmah Didgeridoo bang-pen Zomite'Lawingeet-tawh azatzia akibanglian hi-a, amau' a-pen singzung thupi mahmah-tawh abawl hi-in, muutleh uun dumdum-in leibang liing hithit se-hi. Ei' lawingeet-pen lei liingsak dumdum takeileh I' Identity thupi mahmah khat ahihlam kiphawk nawnlo-in, ka' theihkhial keileh kei' khangual lak bang-ah Lawingeet amuut-ngei tam hetlo ding, amu-ngeilo, thamlo aza ngeilo tamzaw thamtham dinghi. "Haivaai" ci-a aki modern sak mahmah, abiak-in laklawh biakna thutheihna ziak-in hihte kinusia mangkhin ta-hi.\nPaukam & La: Zomite' Ngeina alianpenpen Paukam (Language) leh La ahihi. Paukam-pen theihsa ahihman-in hiah kahong suut nawnkei dinghi. La-vaai naakpi-in ka-thuukgen nuam-hi.\nLakam-pen naakpi-a athupi leh Zomite' minampi Hihna akipsak kammal atuam vilvel ahihi. Lakam-pen Zomi taktak adiak-in Zomi abuldeuh, namdang-tawh apolhlo mite' sung-ah Dim, Saaizaang, Teizaang, Sihzaang, Khuano, Paite,.....cihte' awsuah ciat-tawh atuam ciat-in kizangh lo-hi. Awsuah kidang Zomi sung-a namkee khempeuh-in ataangpi-in zanghkhawm ahihman-in Zomite' Gamh (inheritance) lianpenpen ahihi.\nZogam-ah Lakam akipat khiatna ataangpi-in Dimpi Khua ahihi. Zogam buppi thawn-a hong kizelhna-pen Pu Kam Hau (Tedim Ukpipa)-in Dimpi pan-a Laaitui apeem Pu Tuang Kham Gualnam leh Pu Ngaih Lian Gualnam te-nih laphuak ding-in sam-a, amau' phuah late ataangpi-in gaal-aih sa-aihna-ah Tedim kiim teng,. Lingthuuk, Bapi dong-a tua late kisa-hi. "Pu Tuang Kham' la, Pu Ngaih Lian' la.." ci-in Kawlgam leh Vaaigam gamgii zuulteng nangawn-ah kisasa laai-hi. Ka' phawk khat-pen:\nKhuanglii Hausapa-in Zomi 47 hong matsak ciang-in ahonkhia ding-in gaalhaang nih va' kuan-a (aneng-atawng-in theihnop zenzenleh hong hopih kiik un), Pu Kam Hau-in ama' Ukpi sung ahihziak-in ama' hotkhiat mahbang-in Pu Tuang Kham laphuak sak-hi:\n"Sawngpi lungdeih, ka' kaap-in, ka' guallaai-ah, athang masa kei hi'ng-e". Hih la-pen laphuakpa' khua-ah akisakzia a-aw nengcik kidnag-a, Guun Gaal saklam-ah ahihleh:\n"Sawngpi ka' kaap-in ka' guallaai-ah, athang masa kei hi'ng-e". ci-in "lungdeih" mangngilh uhhi. I' deihpipen: Namkee tuamtuam sung-ah Lakam akibang kizanghkim cihthu ahihi.\nHih-pen "Zomi Na' Hihna, Ka' Hihna Akipsak" thuguipi ahihman-in tate, tute peuhmah-in atheih peelmawhding kisam-hi. Nang leh kei-in I' theikei phial zong-in "Zomi Identity" akip nading thamlo-in, "Zomi khempeuh kigawmkhopna" ading-in I' suanlehkhaakte peuhmah theihsakding nang leh kei' mawhpuak ahihi.\nLakam-pen A & TSI te' late, paukamte akankiik-uh' sang-in naakpi-in guinei, bulnei, zungnei zawtham ahihman-in Zomite' angtanpih penpending vangil ahihi. Tua hi-a, lakam akhialpi-a zangh, mawk phuaktawm cihte minam a-it taktakte-in thuaklah mahmah uhhi. Gentehna-in, Pu Lengtong Pauno-in, "Laukha-in mubang hongleeng in" Pu Thawn Kham' zat-pen "khial-hi" ci-in paupih-hi. Minam it ahihi. "Laukha-in mubang honglaam in" ahihkeileh "vabang hongleeng in" cihding ahihi. Tua hi-a, hihte maantak, ngenteltak, kuhkaltak leh kician tak-a zattheih nading naakpi-a athupi, minam vaaipi khat ahihi. Namdangte' a-tawh akidang vilvel hi-a, minam' ading athupipenpen ahihi. Maai kum10 bangzah-hiam ciang-in naakpi-a I' kipaakpih peelmawhding vangil ahihi.\nAzenzen-in athukim leh alungluut I om-a, sintheih nading alunggulh I' omleh:\nLakam, Akhiatna & Azatzia\nT. Zokhai 2014\ncih laaibu kibawl-hi. Adeih khempeuh-in hong zasak un. Keima' mawkphuak hilo-hi. Pu Tuang Kham leh Pu Ngaih Lian te' late alotngah, Tual Biakna sung-ah tudong-mah Khuangpu aseem Pupite dong ciatciat-a akigelh hi-a, tua Late-pen Pu Kam Hau' Ukpi sung-ah akisasa late ahihi.


url: =Christian Hymn te’ tangthu: Zeisu’ Min Manpha Na La In :: ZOMI DAILY\nposted on 4 May 2017 at 3:00 am Lomkholna: Article, Biakna, Hymn, Zamkhatkham\nTake the Name of Jesus With You (Colossians 3:17)\nLydia Baxter (1809-1874)\nWilliam H. Doane (1832-1915)\nA khan tawn phial lupna ngaka dam lo ahih hangin, Lydia Baxter pen Pasian nasepna ah a hahkat mahmah mi ahi hi. America gam Petersburg, New York ah September 8, 1809 ni-in suak hi. A khangno lai mah-in piangthaka, a sanggamnu tawh kopkhawmin a khua uh Petersburg, New York ah Baptist pawlpi khat a pian nadingin a pangpi-in na om uh hi. Pasal nei a, a lawmpa tawh New York ah kituah uh hi. Tua lai-ah Pasian’ading a nasepna mah hanciamin zomsuak hi. A inn uh Pasian’ nasem thuhilhsiate, evangelist-te, Christian worker-te’ kikaihkhopna mun suak hi. Tua bang mite in ama’ thukuppihna leh ngaihsut piakna thupisan mahmah den uh hi. A inn ah hawh a, a lupna ah i va hopih pen amah hehnep nading leh thapiak nading sangin ama’ tung pan tha thak lak nading hizaw hi, ci-in a lawmte in gen thei zel uh hi.\nLaisiangtho a kan mahmah khat hi a, Laisiangtho sunga minte’ khiatna peuh a lawmte tawh kikum thei zel uh hi. “Jacob a suah ding ciangin amah a suah masak zawk theih nadingin a upa’ khe len geigai hi. Tua bangmahin a min mahmah zong Jacob kiphuaka, a khiatna pahphot pen ‘tuhkhiapa’ a cihna ahi hi. Abraham leh Sarah-te in a teek nung a guai nungun ta nei ding cih a theih uh ciangin a piang thei lo ding na khat hi ci-in nuikhia uh a, a tapu uh a min ‘Isaac’ kici pah hi. Jacob’ tapa 12 te bang amau’ pian lai-a thupiangte leh a nute mahmah uh a kidemnate uh leh a minte uh kipaiikaan luakeii hi” cihbangin gen pahpah thei hi.\nMrs. Baxter in a lawmte’ kiangah, “‘Samuel’a khiatna pen ‘Pasian’ tungah ngen’ a cihna hi” ci-in gen thei zel hi. “Hannah a cih teh ‘hehpihna,’ Sarah a cih teh ‘kumpinu,’ Naomi a cih teh ‘kilawmna’ a cihna hi” cih bangin gen thei zel hi. Ahih hangin ama’ ading “Zeisu” cih min bel na khempeuh hi mai hi. Dam het lo napi-a bang hangin lungdam thei veve hiam cih a kidot ciangin, “Ke’n galvan tuamdang khat nei hi ve’ng, Zeisu’ min ai ve. I galpa in i lungkiat theih nadinga hong ze-et ciang Zeisu’ min ka lawh ziau teh hong neh thei nawn lo hi. Zeisu’ min a khiatna ‘Honpa’ a cihna hi a, Hebrew min Joshua leh Joash-te tawh a kammal bul kibang ahi ve” ci-in gen thei zel hi.\nMrs. Baxter in hih la, “Zeisu’ Min Manpha Na La In” a sih ma kum 4 lai-a a lupna tung mah-a a phuah hi, kici hi. Amah New York City ah June 22, 1874 ni-in si hi. Gospel lamal dang tampi a phuah hangin tuni donga kisa lai bel hih la bek mah om mai hi. 1855 kumin zong Gems by the Wayside kici devotional poems kikaikhawm labu khat khenkhia ngei hi.\nMrs. Baxter in hih la a phuah zawh a sawt lo-in William H. Doane in a la-aw ding phuak pah-a, William Doane leh Robert Lowry-te’ bawl Pure Gold kici labu sungah 1871 kumin kihel pah hi. Moody-Sankey-te’ cialpite ah kinaksak mahmah a, tuni dongin evangelical pawlpite ah kisasa lai hi.\nHih la a aw a phuak Wiiliam Howard Doane bel February 3, 1832 ni-a suak ahi hi. High School a kah laitakin piangthaka, Baptist pawlpi sungah lawptakin lay-worker sem hi. A khangno lai-a kipanin singtawh nasepna tuamtuam a bawl J.A. Fay and Company tawh kizom dena, 1860 kumin Cincinnati, Ohio ah a nasep tuah a, tua lai ah president suak hi.\nTua banga company president a sep lai-in nidanga om nai lo vanzat nam 70 val phuahthak hi, ci-in kiciamteh hi. Cincinnati mah ah tengsuaka khuasung tuisung leh pawlpi sungah makaipi khat-in om hi. Kum 25 val sung Mount Auburn Baptist Church ah Sunday school superintendent sem hi. Music zong tampi phuaka, ahi zongin nuntak zonna-in nei ngei lo hi. La-aw dawng 2,200 val phuaka, labu 40 val kaikhawmin khenkhia hi. Christmas lasaupi catata zong tampi phuak hi.\nMusic lama a hanciamnate pahtawina in Denison University in 1875 kumin pahtawina Doctor of Music Degree pia hi. Tuni donga kisasa gospel la ngaih tampi phuaka, tuate lakah, “A Sia Ding Honkhia In” (Rescue the Perishing), “Hong Paisan Ke’n Migi Topa”(Pass Me Not, O Gentle Savior), “Nang A Hi’ng, Topa”(Draw Me Nearer), “Singlamteh Kiang”(Near the Cross), “Pasian’ Min Pha Ta Hen”(To God Be the Glory), “Zeisu Min Manpha Na La In” (Take the Name of Jesus), “Thungetna Hun Pha” (’Tis the Blessed Hour of Prayer), “I Ngak Laitak Hong tuak Diam?” (Will Jesus Find Us Watching?) cihte kihel a, a tamzaw-in Fanny Crosby’ laphuahte a aw phuahsak denzaw hi. Elizabeth Prentiss’ phuah la “Hong Itzaw Ning Topa” (More Love to Thee) zong a la-aw ding phuahsak hi.\nSum leh paii hau mahmah napi-in kiniamkhiat mahmah a, Pasian’ nasepna ah a hihzawh zah-in Christian lay-worker khat-a pang den mi ahi hi. Pasian’ nasepna adingin sum tampipi pia den hi. Cincinnati YMCA hall-a pipe organ zong ama’ piak mah hi a, Chicago-a Moody Bible Institute ah Doane Memorial Music Building a kilam nadinga a kisam sum khempeuh zong ama’ piak mah ahi hi. December 24, 1915 ni-in South Orange, New Jersey ah Topa’ kiang hong zuatsan ta hi. A nuntak sung tawntung Pasian in nakpi taka a zat mi ahi hi.\nPrevious: Kumnih aphapan naupangno khat Pi 20 athuk hawkguam sungah kiasuk\nNext: Gamtuamtuam ah WhatsApp tawlkhatsung siacip\nThunget cialna ~ Lian Tuang


url: =Thuthak tomkimcing Oct 30, 2014\nChin state gam sungom mite Awn nga kiim nek theih ding Ngasa munpi thum pan ngano kikhawi ding State Minister Pu Van Thawng gel daap hi. Falam gam Ramthalo khua , Tedim gam Khai Kam khua leh Mindat gam Myahchiang ah Ngasa no suak sakna bawlnei ding ci hi. Mipi te in bel Chin state Mual leh Guam tui dawn dingzong hamsa na mun ah Ngasa khawi a State bup vaak zo ding aupl...oh ban ah Kuamah in ngasa khawi ding in akin kuamah om nai lo cihi. State thu ciapteh na laibu pi sungah bel Ngasa khawina Chin state bup ading Acre 148.436 om in ki ciamteh a, koi lai mun cih kigen nailo cihi. Laibu ceptehna ahihi.\nD.Tedim khua in Mipil Mihau apiansak hang' Amang ngilh kitamm.


url: =Banghangin Pasian in Coronavirus phalhiam? ~ Thang Pau :: ZOMI DAILY\nposted on 22 March 2020 at 2:17 pm Lomkholna: News\nMihingte in siatna i tuah simin banghangin Pasian in hih bang hong thuaksak hiam cih dotna taanglai pek panin kinei den hi. Pasian in na khempeuh piangsak a, amau leh amau dan a nei tek dingin bawl hi (Piancilna 1).\nSiatna lianpite zong tua nate’ dan hang hithei hi. Huihpi, Pimpei, Tuikhang cihte khuahunte lampialna hang ahi hi. Zinling zong leitung kipei dan a manlohna hang hi a, tsunami i cih zong tuipi nuai zinlinna hang ahi hi.\nLai Siangtho sungah Jesuh in vantung leh leitung aom na khempeuh uk hi (Kolose 1:16-17). Tua ahih leh Pasian in siatna lianpite dal zo lo hiam? Khuahunte tungah thunei lo hiam? Thunei lua hi.\nThuhilhkikna 11:17, James 5:7, Gamlak vakna 16:30-34, hih Lai Siangtho munte sim lehang’ khatveivei Pasian in mawhna thukhen na dingin siatna lianpi na tungsak hi. Mangmuhna laibu a lian 6,8 leh 16 na sungah puul natna a kipan siatna lianpite kimu thei hi. Tua ahih leh siatna lianpi khempeuh Pasian’ thuhilhna a hiam? Hi khin lo hi.\nMi gilote’n a sia a bawl dinguh Pasian in phal hi. Piansak nate zong mawhna hangin siatna a thuak dingin phal hi. Ahi zongin lametna omlai hi. Pasian’ bawlsate, nikhat ni ciangin muattheih nading thu panin suakta-in Pasian’ tate tawh a nuam suahtakna a ngahkhawm ding uh hi. Tuhun ciang dong Pasian’ bawlsa khempeuh nupi nausuak ding bangin na sa-in a tauna uh i thei hi. Rom 8:19-22.\nSiatna lianpi banghangin piang hiam cih i tel ta hi. Pasian in banghangin hihte phal hiam cih i tel zo kei hi. Asia gamah tsunami tuihualpi hangin mi teng 2 leh tul 25 val in banghang’ sihna thuak hiam? Banghangin Pasian in zinling, gamkang, pimpei leh siatna tuamtuam hangin mi tampi sih ding phal hiam?\nHih thute i lungngaih laitakin i nuntakna sungah lungnopna ahong pia thei thu khat bek a om hi. Tua in nuntak tawntungna ahi hi. Tua bang siatna lianpi a bei ciangin mite in biakinn hong zuan ding uha, hih i leitung nuntakna a bei ziau thei ahih lam hong tel ding uh hi.\nEite in Pasian hoih hi ci’n i tel hi. Siatna lianpi i tuah laitak nangawn nakpi takin i kiko leh Pasian’ nalamdang lianpite i mu ding hi. Siatna lianpi-in mi tampite a nuntakna uh kikheelsak hi.\nA thuak khate tungah tapidawte in Khazih sungah upna taktak a neih theih na dingin thugenpihna, thapiakna, thungetsakna leh huhna tuamtuam i sep ding phawk gige hi. Pasian in na lianpi hong sem ding hi. Thang Pau\nPrevious: Crusade ~ Tdkhen\nNext: Covid-19 Update: White House pan theihhuai pawlkhat (March 22)


url: =Christian Hymn te’ tangthu: Vanglian Kumpipa’ Hong Sihna :: ZOMI DAILY\nposted on 14 April 2017 at 3:00 am Lomkholna: Article, Biakna, Hymn, Zamkhatkham\nWhen I Survey the Wondrous Cross (Galatians 6:14)\nA masa lamin “dissenters” kici a, a nunung lam ciangin “nonconformist,” “Free churchmen” zong kici hi. Tu hun ciangin England gama nonconformist a kicite Methodist-te, Baptist-te, Congregationalists-te leh Presbyterian-te hi a, ahi zongin Scotland ah Church of Scotland pen Presbyterian hi zawsop bilbel-a, nonconformist-te pen Episcopal Church hizaw hi. ZKK).\nIsaac Watts pen “Mangkam-a hymn kiphuah kisakna a piankhiatna pa” ci-in kiciamteh hi. A neu lai-in Congregational pawlpite ah Psalms la bek kisa a, a kiseh upa khat in samkhol daudau-in tua nungah mipi-in tua late ol takin sa duaiduai uh hi. Tua lamalte zong khum het lo thei laimawk hi. Watts in nuamsa het lo a khatvei bang, “Pasian phatna lasakna pen biakpiakna ah vantung tawh a kinaipen hi napi-in, leitunga ei’ sak dan pen a suuksiapen hi mawk hi” ci ngei hi.\nNipi Ni zingsang khat tua bangmah-a lasak nuam het lo kikhopna pan a ciah ciangun phun kha leuleu hi. A pa in, “Bang hang tu-a sanga hoihzaw khat hong pia pah lo na hia, tangvalpa?” ci giap hi. Tua ni nitum ma-in Isaac Watts in a la phuah masak pen zo khin pah a, mipite in zong lawptakin sa pah uh hi.\nHih la-aw pen “Hamburg” kici a, Lowell Mason’ phuah ahi hi. Mason in 1824 kuma tanglai pawlpi tangthu-a la masapente’ laka khat ahi Gregorian chant pana a lak ahihna gen ngei hi. Tua bang pawlpi “chant” tepawl pen Hebrew biakinnpi leh synagog pana kiluahsuk ahi hi. La aw ngaihpente lakah kihel ding hi. Pope Gregory pen Christian lasakna lamsang a kin masapen khat ahi hi.\nHih “chant”te kaikhawmin a hoih dingin puahpha ahih manin “Gregorian chant” kici pah hi. Tuni mahmah-a Roman Catholic pawlpi sunga kisasa late tampi hih “chant”te pana kila ahi hi. Hih “Hamburg” la-aw bel 1825 kuma kikhen Boston’s Handel and Haydn Society Collection of Church Music ah kihel a, a kikhet masaknapen ahi hi. Aw nga kilumlet denkeii hi a, ngaih mahmah nakhat nei hi.\nTua khit ciangin Europe gam lamah zin-a laihilhzia sin hi. America a tunkik ciangin music kikhoppite vaikhawma mite in paakta-in mi zo mahmah hi. 1851 kumin New York City ah kituah a, tua lai-ah hymn leh la tampi kaikhawmin khenkhia hi. La-aw dawng 700 val phuak h,i ci-in kiciamteh a, tuate lakah hih la, “Vanglian Kumpipa Hong Sihna” (When I Survey the Wondrous Cross) banah, “Vuuk Paakna Gam Mual Panin” (From Greenland’s Icy Mountain), “Nang Tawh Naizaw Nuam Ing” (Nearer My God to Thee), cihte kihel hi.\nPrevious: Singlamteh na bangci muh hiam? ~ Dr. Pum Khan Pau\nNext: Tulai leitung gal thuthang te ~ Tedim Post


url: =Thuthak Tomkimcing 12 Feb 2014\nA. Thai gam om nasem te Visa bei kiman leuleu\nThaigam sung ah kumli cing khin visa beite Nasep kikhawlsak in pawl khat kiman ahihi. Tukum Jan leh Feb hunsung in Visa beikhin nasem te 10000 om a, kum bei hun ah visa bei ding 1700000 om ding ahihi. Tua man in Visa bei te in abawl phat nading in nasep zong vaipuak nei te tung pan kithei khia ahihi. Tulai tak pen Thai gam zong kumpi lam vai siangtho thei taktak nailo ahih man in Visa azom lo kitam mahmah aa, gamgi ah zan khat tam in kum nih sung ah' nih vei kum li om theihna kisem ahihi cih U Kyaw Kyaw Lwin in gen khia hi.\nB. 67 kumcin Gambup ni kibawl\nA 67 kumcin Kawlgam bup ni Feb buary 12 kibawl zelzel ahihi. Ahinghang in Pinglong Agreement bangtaktak in gam mimal thukimna tawh kiuk na om nailo ahihi cih UNFC pan thu nei khat in gen khia hi. Tua ban ah KIA pan in Majar Genneral Gun Maw in Federal kiuk na cih pen gambup pan in pua phial khiatna hilo in Pinglong Agreement diktaktak hi zaw ahihi cih tangko khia ahihi.\nC. Kawlgam Matpongten tungah Biakna leh Minam kihel lo ding\nKawlgam sung Matpongtin tung ah Minam leh Biakna min kigelh nawn lo ding ahihi cih Misim Mangputal Khin Yii in gen khia zo ahihi. Ahizong Mon makai Naing Ngwe Thein in agen kik na ah gam mite deih na bang in bawl ding ahihi ci in dawng kik ahihi cihi.\nD. Wa galkap 30 in galvanleng hawl sin tading\nShan gamsung ah galkap kipawlna nam tuamtuam te sung pan in Wa minam te neih galkap 30 in galvanleng hawl kisin ding China gam ah kuan khia ding ahihi cih wa tawh kinai thukan te tung pan kiza khia ahihi cihi. Jane Intelligence Review in agelhna ah Chiina te in wa te tung ah Mil Mi-17 ‘Hip’ vanleng pia ngei ahihi cih tangko khia ngei a, Wa te in vanleng nih peuhmah nei ding ahihi cihi. Wa te in galkap 25000 kim nei ahihi cihi.\nE.Mizoram Biate ah Niangteh pawibilkham ding\nMizoram sung ah Niangteh nasiatak in akiciin na Biate ah hongtung ding 21 Feb 2014 ni in Ningeh pawi bilkham ( Biate Thingpui kut) bawl ding ahihi. 1935 kumpan kipan Biate khua ah Niangteh ciin kipan hi a, Kumpi in pan pih mahmah ahih man in Niangteh kung bekbek 3500000 val om zo ahihi cihi.